text:
Brazil Taekwondo Stichting a celebra su Dia di Famia na Baby Beach
Brazil Taekwondo Stichting a cumpli 23 aña di existencia, antes e tabata yama Savaneta Taekwondo Stichting y Willy Willems a cambia e nomber pa Brazil Taekwondo Stichting. Tur aña Brazil Taekwondo Stichting ta celebra su añanan di existencia na Baby Beach cu su tradicional Dia di Famia den presencia di tur atleta hunto cu nan famia.
Un otro aña di Brazil Taekwondo Stichting cu vision y metanan su dilanti cu rumbo pa 2020 hunto cu e team di “Train Hard Fight Smart” Brazil Taekwondo Stichting tin un team dinamico cu ta traha semper na bienestar di e atletanan pa asina nan por bay pa dilanti y representa Aruba internacionalmente.
Aaron Jacobs a hiba palabra y a haci un bunita oracion, gradiciendo Dios pa e bunita dia y pa bendiciona tur e hendenan cu ta fiel na Brazil Taekwondo Stichting. Brazil Taekwondo Stichting ta gradici nos pueblo di Aruba cu semper ta sostene e team di Train Hard Fight Smart, asina Brazil Taekwondo Stichting a bin ta produci durante di tur e 23 añanan di existencia. Nos a wak varios cara a bin y varios cara cu a bay, pero Brazil Taekwondo Stichting tey keto bay.
Danki na tur esnan cu a yega Baby Beach pa celebra e dia aki hunto pa asina mustra nan aprecio y gratitud pa Brazil Taekwondo Stichting.


c: text/html

text:
Bo ta bai kuminsá ku un empresa na Boneiru, fantástiko! Promé ku bo habri e portanan di bo empresa ta bon pa hasi algun preparashon. Sierto asuntunan mester ta bon pensá, ounke pa kada empresa por diferensiá kuantu tempu bo tin ku dedika na e trayekto preparatorio. Bo por hasi’e mes chikitu òf mes grandi ku bo mes ke. Por ehèmpel finansiamentu, sitio i forma hurídiko ta elementonan importante pa para ketu na dje. Bo por formulá tur esaki den un plan di negoshi; un konsepto di bo (futuro) empresa ku tur informashon relevante resumí i prosesá. Ta un bon idea pa kuminsa ku esaki for di tempran.
Mas informashon disponibel
KvK tin diferente instrukshon digital, konseho i video informativo tokante e pasonan nesesario pa kuminsá ku un empresa na Boneiru. AKI bo ta haña un bista di tur informashon relevante ku bo por ‘download’ grátis (Nederlands). Bo ke mas informashon tokante pasonan spesífiko òf bo tin pregunta tokante bo empresa konkreto? Tuma kontakto ku empleadonan di BIS, alkansabel via bis@kvkbonaire.com.

robotstxt: allowed

filter: keep


text:
MINISTER PALM A USA UN KONSEHO JURIDIKO DI 12 DI DESEMBER 2014 PA PROLONGA E KONSESHON KU 10 AÑA KU MONOPOLIO
Esaki ta e mihó dil ku e la referi na dje ku e la yega huntu ku gerensha di CPA
Inkreibel pero berdat, e koalishon aktual ku nan boka yen ku ke kibra monopolio awe a atmití, atraves di nan minister, ku e konseshon ta terminá te ku aña 2021, despues ku nan a laga traha un advies via di un bufete di abogado a konsehanan e prolongashon ku 10 aña, inkluyendo Monopolio (eksklusividat).
Awe Pueblo di Kòrsou por a mira kon e koalishon di partido PAIS, esun ku a hòrta asiento di PAR ku ta Glenn Sulvaran, PNP i pa straño ku por zona Partido Pueblo Soberano ta papia di eliminá monopolio pero ku ta nèt nan a alargá e monopolio ku CPS/AGT te ku aña 2021.
Awe defuntu Helmien Wiels (q.e.p.d.) a bòltu den su graf ora ela tende su amigu Jaime Cordoba di su mes partido traishoná e kousa i entrega e monopolio un biaha mas na esnan ku semper e tabata kontra pa sigui prolonga monopolio kune. Awe su mes partido a bòltu manera ‘bende patria’ i a bai di akuerdo i hasta a pone esaki den un (draft) moshon pa Parlamento vota riba dje pero ora nan a sinti e kayente nan a laga e moshon di partido PAIS kai i no a presentele mes mas den reunion di Parlamento awe.
Cleopa di partido PAIS ku na aña 2011 a vota ku pro e moshon di 17 di mei 2011 pa urgi gobièrno pa duna CPA instrukshon pa no saka kontrakt nobo ku monopolio awe a bira lomba pa pueblo i entrega un konseshon ku pa años un grupito ta hasi ganashi astronómiko i ku ta impakta preisnan di komestibel dor di tin un preis pa importashon haltu. E grupo aki ku tin e haf, ku ta patrimonio di pueblo di Kòrsou, bou nan poder sekuestrá pa mas ku 25 aña ta hasi i deshasí manera nan ta haña ta bon. Pueblo di Kòrsou ta paga flete haltu ku aktualmente ta esun di mas haltu den nos hemisferio west, pasombra nan tin e monopolio bou di nan poder i ta e preis ku nan pone pa kònteiner esaki komersiantenan cq. pueblo di Kòrsou mester paga. Esaki ku aprobashon di e gobièrnu aktual ku hustamente ta papia kuenta kibra konseshon i di otro banda a hasi otro.
Ta for di 11 di aprel 2011 Gobièrnu a manda un desishon di AVA (Doño) pa CPA i a duna instrukshon na CPA pa indiká CPS/AGT ku lo no tin monopolio mas i esaki a sosode na 9 di mei 2011. Parlamentu den un moshon di 17 di mei 2011 tambe a ratifika na Gobièrnu pa kita e monopolio aki ku tin den haf, ku ta e ardu importante den desaroyo ekonómiko pa nos komunidat.
Si realmente Gobièrnu tabata ke kita e konseshon eksklusivo, despues ku Gabinete Schotte a bai Gabinete Betrian, Gabinete Hodge i e aktual di Asjes, mester a prosedé konforme instrukshon di akshonista di 11 di aprel 2011.
Kòrsou, 15 di aprel 2015
Amerigo Thodé
MOVEMENTU FUTURO KORSOU
Athunto:
-Karta di gerensha di CPA pa gerensha di CPS i AGT N.V.
-Instrukshon di AVA ku fecha 11 di aprel 2011


text:
Tanki Leendert – Diahuebs mainta polis a bay e crusada pabou di Misa di Tanki Leendert, pa un accidente entre un scooter y auto.
Na yegada di polis y ambulance, nan a topa cu e motociclista ariba acera drumi y tawata herida.
Por a mira un Nissan Sylvia tambe para na e sitio.
A resulta cu e Nissan Sylvia biniendo di nort, a haya un chance pa subi e caminda.
Loke e chauffeur di e Sylvia posiblemente lo no a mira, tawata cu tin e scooter biniendo.
E scooter no por a evita y a dal contra e Sylvia, heridando su mes.
Personal di ambulance na e sitio, mes ora a prepara e motociclista y a transporte pa Hospitaal.


text:
Terms and conditions of Starburst bonus spins
Starburst bonus spins Terms and Conditions:
- Esaki promotion solamente ta disponé pa bálido e titular di kuenta di edat 18 òf na kla.
- This bonus will be active between 00.01 Thursday 12th May and 23.59 Wednesday 18th May 2016 (GMT).
- Pa ta legal pa e bon, players must deposit and wager during the promotional period.
- If the player deposits up to £50 in the promotional period they will receive 10 free spins to play on Starburst. If the player deposits between £50.01 and £100 then they will receive 50 tras liber. If the player deposits more than £100.01 in the promotional period then they will receive 100 tras liber. These Spins will be worth 10p.
- Di jugadores risibí, kada un ku un máxima ta 100 kurso liber den Starburst
- E ganashi obtenibel pa tras ta bai hiba un rekisito ta pasa di 30 biaha e kantidat total di bon bestianan
- Solamente post den e wega: Starburst, Goso’c Quast, Tin Sin, Sinta Grandi, Pirámide, Piggy Kisas, Out Park, Back Home, Di Instalá Di Hoes, Dazzle Mi, Nan Stax, Drácula, Back i E Habichuelas mágicas, Victoria, El Rush, Lusnan, Disputa Tras, Ki Prinsesa, Mythic Made, Chispa, Pagina, Pilarnan Magico, Blackjack Klásiko, Tienda Di Frutanan, Flornan, Di Nubia Di E Toren, Di moketa, Lucy Onder, Torado Pa E Gran Ta Skapa, Supla, Back Home 2, Bij Bon, Di Hende Invisibel, Out Park 2 Current Di Babel, E rei di Ranuras, Di stranheronan, Splendor, Guns N Rosa, Yefrou di skol na Misterio, Drive will count towards the reduction of the wagering requirement.
- E siguiente atras contribui na e rekisito ta pasa den e òrdu: Di Plaka Real, Bon i biaha Bou Prison.
- E kapital di nos grandi concert outomátikamente un biaha ku e apuestas ta yen
- E retira for di kapital pa e apuestas ta yen, e anularán tur e bonifacio i ganashi di e atribuible di e kantidat.
- Un biaha credit di bon sigui siendo válido na 7 dia. Si bo no ta yen di rekisito ta pasa den e periodo, otro di e kapital di nos un e regalo promotion ta mengua pa su kuenta.
- Na jugadores a kòrda ku solamente un di e bou Prison por ta activo den kualke momento, por fabor bai na “mi ta konta” servisio pa wak e totalidat di su bon na turno
- E mayordomia ta reservá e derecho di cancer, kanker òf cambia kualke desordená òf promotion (òf e regla mescos) den kualke momento i sin notifikashon premie.
- E Término Di Standard & Plan kondishonnan.
- E gasten di e desishon caba den tur e kasonan.


text:
Dialuna 7 di mei 2018 a tuma luga riba tereno di Nacional na Alto Vista e wega entre Nacional contra di Bubali Division Junioren.
E ekipo di Bubali ainda ta bringando nan clasificacion pa e playoff Final.
Mientras cu Nacional a clasifica caba, e wega a wordo dirigi pa arbitro principal Luis Bedoya, asisti pa Wilfred Tromp y Simmons.
Den e prome parti di wega nos mester bisa cu Nacional tabata hunga un futbol riba tur trankilidad mientras cu Bubali tabata busca e gol pa bay ariba.
Faltando 4′ pa final di e prome tempo Bryan Bedoya #9 di Nacional riba un atake ta logra habri e marcado pa bay ariba 1-0.
Den e di dos parti di wega e ekipo di Bubali ta bin todo por todo y na di 75′ di wega Roland Tromp #12 ta logra score pa empata e wega.
E ekipo di Bubali ta sigui presiona y na di 80′ di wega ta e hoben Mark Jacobs #48 ta logra score e gol di victoria pa Bubali bai cas cu e tres puntonan hopi valioso.
Refree principal a saca un total di 8 carchi geel di cual 4 pa cada ekipo.
Score Final Nacional vs Bubali 1-2 Division Junioren SUB 20.
Bubali ta gana di Nacional den Division Junioren SUB 20.
Dialuna 7 di mei 2018 a tuma luga riba tereno di Nacional na Alto Vista e wega entre Nacional contra di Bubali Division Junioren.


text:
Cansancio no ta un malesa. E ta un seƱal di sobrecarga. Esaki por tin hopi causa. Di tur manera, e ekilibrio fisico y/of mental entre loke bo por cune y loke abo mes of bo entorno ta exigi di bo, ta kibra. Bo por ta sobrecarga pa motibo di preocupacion of di trabou of pasobra bo resistencia fisico ta debilita pa via di malesa.
Ora cu bo lanta cansa, pero:
-
bo ta drumi normal (anochi)
-
bo ta come normal
-
bo ta haya bo regla normal
-
bo ta bay af y bo ta orina normal
-
bo no ta uza alcohol
-
bo no ta bira flaco,
anto e chens ta grandi cu bo no ta malo fisicamente, sino cu e causa ta di indole mental.
CUIDO PROPIO:
LOKE BO MES POR HACI
Purba calcula cuanto tempo bo ta sinti bo cansa caba y si no ta posibel cu tin un causa no fisico su tras. Purba averigua si no tin algo cu a sosode cu lo por ta motibo di e cansancio. Purba adapta bo forma di biba. Laga e cosnan para cu bo sa cu ta malo pa bo. Come saludabel y varia. Haci mas ehercicio. No huma ni bebe, of bebe na midi.
TUMA CONTACTO CU BO DOKTER DI CAS
-
Si durante varios siman bo ta sufri di cansancio sin cu bo ta compron-de pa ki motibo.
-
Si bo baymento af a bira diferente for di loke bo ta custuma cu ne.
-
Si bo apetit a baha.
-
Si bo mester orina mas (tambe den oranan di anochi).
-
Si bo ta haya hopi sed.
-
Si diripiente bo haya grawata-mento.
-
Si bo regla ta diferente for di loke bo ta custuma cu ne.
-
Si bo ta perde peso.
-
Si bo ta perdiendo apetit.


text:
Ken ta NAAM
Nos mishon
Pa plama konosementu di historia i herensha kultural – tantu material komo inmaterial- di Boneiru, Kòrsou, Saba, St. Eustatius i St. Maarten i fortifiká identidat kultural di nan poblashonnan den un perspektiva Karibense.
Nos tareanan
Banda di e tareanan tradishonal di un museo, kua ta inkluí konserbashon i dokumentashon di kolekshonnan arkeológiko i antropológiko, NAAM ta traha tambe riba maneho di rekursonan kultural. Esaki ta enserá:
- identifikashon i registrashon i ponementu riba mapa di sitionan na peliger
- investigashonnan arkeológiko i antropológiko
- produkshon di materialnan edukativo pa skolnan i pa kurso
- konseho i servisionan pa stipuladónan di maneho i profeshonalnan tokante salvaguardia, legislashon i maneranan pa enrikesé nos memoria kultural kolektivo.
Nos filosofia
- NAAM su filosofia ta basa su mes riba e siguiente konseptonan:
- Kultura
- Desaroyo duradero
- Identidat
- Herensha kultural
- Koperashon i interkambio.
Nos definishon di kultura
Siguiendo e puntonan di salida di UNESCO (United Nations Educational, Scientific and Cultural Organization) nos ta definí kultura komo:
E karakterístikanan spiritual, material, intelektual i emoshonal ku ta distinguí un komunidat òf grupo.
Esaki ta inkluí tantu ekspreshonnan artístiko komo literatura, derechonan humano fundamental, balornan, tradishonnan i religionnan
Nos atenshon speshal ta bai pa e papel esensial di kultura pa identidat di un sosiedat òf grupo sosial, spesialmente pa region-, pais- i gruponan di poblashon den desaroyo
Herensha kultural ta forma un parti esensial den kultura di un sosiedat.
Kiko ta herensha kultural?
Herensha kultural ta inkluí e artefaktonan i memorianan kolektivo di un sosiedat, komo fuentenan esensial di su historia, kultura i identidat.


text:
Parke Nashonal Shete Boka e di tres mihó atrakshon den Karibe
E tim di Parke Nashonal Shete Boka ta presentá ku orguyo e di tres posishon den e lista pa mihó atrakshon di Karibe di 10best.com. Un grupo di èkspernan a skohe 20 atrakshon pa nominashon huntu ku redaktornan di 10best. E públiko por a vota pa su atrakshon faborito, i for di esaki Shete Boka a bini na e di tres posishon.
Na mesun momentu fundashon CARMABI, ku ta kuida e parke nashonal, a bin ku e anunsio ku nan a asesiná diferente kos den e parke. BAM GROUP NV a duna e mehorashon, manera su promesa di duna naturalesa i komunidat un kos bèk.
E kayanan ta asesiná i e plataforma di Boka Pistol ta kompletamente transformá. Tambe nan a haña un kas pa wardador movibel na e lugá di parker. Aworakí bishitante por gosa e lugá di mas espektakular, Boka Pistol, bou di un dak. Bo tambe por sosegá trankil riba e banki nobo den sombra. Un lugá perfekto pa hasi bo pòrtrèt di e spùit di awa fabuloso. Awor aki bo tambe por bai Boka Pistol ku outo atrobe dor ku e kaya ta renová.
Ku e renovashonnan aki Paul Stokkermans, direktor di fundashon CARMABI, ke pone su atenshon riba e segundo kompetishon pa mihó atrakshon. “E renovashonnan ta hasí den kooperashon ku BAM i nos ta hopi kontentu ku esaki. Nos tambe ta kontentu ku e atenshon internashonal ku Parke Nashonal Shete Boka ta haña. Naturalmente, otro biaha nos ke bira number 1 riba e lista i pa lográ esaki nos atenshon ta riba e kuidamentu di e parke bunita pa tur hende ku ke bishitá i biba na Kòrsou. Mi ta spera ku e nominashon ta motivá nos personal, voluntarionan i tur otro hende na Kòrsou pa traha pa logra e mihó.” Manera señor Stokkermans a bisa.


text:
Oranjestad(AAN): Diamars anochi tur fashionista a reuni den un ballroom completamente jen pa asina presencia e introduccion di “False Lash Epic Brush” cu ta complimenta e liña di makiyahe di Max factor awor disponibel na Aruba.
Max Factor ta introduci e mascara di momento na su liña di makiyahe unda ta permiti hende muher transforma su mes na un manera glamoroso. E mascara nobo riba mercado ta crea un look mas intenso unda e brush ta enfatiza e lashes paden, pafor y intermedio.
Abo tambe por crea bo look epico pa luci makiyahe perfecto na cada momento di dia door di acudi na e puntonan di benta di e liña di Max Factor cual ta Botica Seroe Preto, Super Food Plaza, Ling & Sons IGA Super Center como tambe na Botica Santa Anna.
Pa mas informacion bishita nan pagina riba red social di Facebook cu tin como nomber Max Factor Aruba pa keda informa di tur e desaroyo den e mundo di make-up.


text:
(ElNacional) – Fiscal di Corte penal internacional na Den Haag a habri un investigacion preliminar encuanto Venezuela pa e forsa excesivo uza pa polis pa plama y reprimi manifestacionnan,y abuso grave contra persona deteni, asina e institucion a informa den un comunicado.
E examen preliminar lo analisa delito cometi desde april 2017, durante e manifestacionnan na Venezuela desde e luna ey, tempo cu tribunal supremo di husticia a laga Asamblea Nacional (AN), di mayoria opositor,sin competencia.
Segun e comunicado di e Fiscal, lo investiga e f’orsa excesivo’ utilisa pa forsanan di siguridad di estado den e demostracionnan, y e detencion y encarcelamento di miles di miembro di oposicion, real o aparente, y cu algun di nan a keda someti na abuso grave.
E institucion ta reconoce cu, den e protestanan ey, algun grupo di manifestante lo a recuri na medionan violento, loke a provoca lesion o morto di algun miembro di e forsanan di siguridad.
Tambe el a recorda cu un investigacion preliminar no ta un investigacion pleno, sino un “proceso via cual ta examina e informacion disponibel pa determina, cu pleno conocemento di causa, si ta existi fundamento rasonabel pa procede cu un investigacion.”
E Corte Penal ta un instancia hudicial di ultimo recurso y ta wordo goberna pa e principio di complementariedad; es decir, no lo interveni si husticia Venezolano lo ehecuta investigacion genuino encuanto e echonan investiga.
E Fiscal a indica cu no tin un tempo estableci encuanto e duracion di un examen preliminar, ya cu esey ta depende di e hecho y circunstancianan di cada situacion, y ta reserva e derecho di continua recopilando informacion pa establece si ta inicia un investigacion completo, o si no tin un base rasonabel pa procede.
Den otro caso, Fiscal a habri diahuebs pasa otro investigacion preliminar na Filipina pa crimen presuntamente cometi desde juli 2016 durante e campaña denomina ‘guera contra droga’ lansa pa presidente Rodrigo Duterte.


text:
WILLEMSTAD - Djárason 9 di mei 2018, alrededor di 21.26 or di anochi, Sentral di Polis a risibí notifikashon ku tin un persona heridá den un kas den área di Seru Fortuna.
Kaso di ladronisia ku tiramentu den un mondi den área di Porto Mari
WILLEMSTAD - Djaluna 7 mei 2018, alrededor di 01.25 or, Sentral di Polis a risibí notifikashon ku tin un persona heridá drumi den un mondi den área di Porto Mari.
Aksidente di tráfiko ku morto riba Kaminda Mitologia.
WILLEMSTAD - Djadumingu 6 mei 2018, alrededor di 21.21 or Sentral di Polis a haña notifikashon ku riba Kaminda Mitologia, un aksidente di tráfiko a tuma lugá entre dos (2) vehíkulo.
Entrada Hudisial ku detenshon i arma di kandela konfiská na diferente adres.
WILLEMSTAD - Den kuadro di Actie Centrum Ondermijning Criminaliteit, awe djaweps 3 di mei 2018, den oranan di mainta polis a tene tres (3) entrada hudisial na e siguiente adrésnan:
Kontròl di tráfiko na Bapor Kibrá I riba Schottegatweg Zuid.
WILLEMSTAD - Djasabra 5 mei 2018 departamento di tráfiko konhuntamente ku unidadnan di Mantenshon di òrden Públiko a tene kontròl di tráfiko.
Frakshon di Man ku kambio den lei di warenlandsverordening pa prohibí saku di plèstik.
WILLEMSTAD - Djaweps 3 di mei 2018 frakshon di MAN riba inisiativa di parlamentario sr Giselle Mc William hasi entrega di un inisiativa di lei mas.
Akshon den kuadro di e “Task Force vuurwapen” den diferente area na Korsou.
WILLEMSTAD - Djadumingu 29 di aprel i djaluna 30 di aprel 2018, personal di Tim di Mantenshon di Òrden Públiko, konhuntamente ku ‘Curaçaose Militie’ a tene diferente kontròl riba nos isla, e.o den área di Saliña, Cubaweg, Bapor Kibra, Biesheuvel i Rio Canario.


text:
Santa Cruz – Diahuebs anochi ariba caminda di Paradera pa Piedra Plat, direccion Santa Cruz por a mira polisnan cu sirena bayendo.
Polis a para un auto na Santa Cruz, pero no tawata esun cu nan ta buscando
E motibo tawata cu informacion a drenta na polis cu den cierto auto color cora, y cu tal number di auto tin hende busca pa husticia.
Esaki tawata den careda di 9’or pasa.
Varios unidad a bay Tao Bao Store na Tanki Flip unda lo a señala e auto.
Na yegada di e unidadnan, ya e auto a bay.
Ariba caminda di Paradera pa Piedra Plat, un agente a mira e auto aki bayendo direccion Santa Cruz.
Mes ora varios patruya a bay direccion Santa Cruz, caminda cu den e bocht unda antes tawata warda di polis a stop e auto aki.
Tur ocupante a wordo baha, y a ponenan ariba vloer.
Ora agentenan a tira un miho bista, a resulta cu no ta e personanan cu tawata wordo busca.
Esnan busca sa tin arma di candela ariba nan, pesey asina hopi polis a wordo manda pa e caso aki.
Despues cu a constata cu no ta e personanan busca, a laga nan bay.
Pa loke ta e auto, esey si polisnan a kita paso su papelnan no tawata ordo.
Esnan cu ta wordo busca ta dos ruman homber, bon conoci di husticia.
Diabierna atardi Mei 4 pa mas o menos 3’or, patruya di Polis a detene un di e rumannan Croes cu tawata wordo busca. Esaki a sosode na Sabana Basora.
Ela wordo entrega den man di recherchenan di Santa Cruz.


text:
A entregá di diploma na studiantenan di SBO Horeca nivel 1
Spich di sra. Inge Berben na okashon di entrega di diploma pa studiantenan di SBO Horeca nivel 1 ku a tuma lugá dia 24 di yüni 2008 na edifisio di ABVO na Yato Bako huntu ku studiantenan di SBO di SGB.
Awe ta un dia históriko pa Fundashon FORMA. Den koperashon ku SGB nos awe ta hasi entrega di diploma di nos promé estudio rekonosé di SBO nivel 1. Mi ta orguyoso!!
Awendia nos tin Lastimamente hopi hende adulto den nos komunidat ku, dor di diferente sirkunstanshanan, no por kaba ku un estudio òf nunka tabatin oportunidat pa sigui studia despues skol básiko.
Fundashon FORMA kier hasi un diferensha pa e hende aki. Den e delaster dos aña nos a traha duru pa logra un struktura ku ta duna tur adulto den nos komunidat e oportunidat pa eduká i “upgrade” nan mes riba diferente nivel.
Esei no por a logra sin un akuerdo di koperashon ku SGB i sin e dedikashon di diferente profeshonalnan. E logro dia we nochi ta un logro di:
- Promé instante e perseveransia di tur e kursistanan di FORMA.
- E abilidat organisatorio i e trankilidat di e kordinadó di SBO FORMA sra. Soraida Mensché
- Dedikashon, konosementu i entusiasmo di Kees Leeman, Kordinadó di SBO Horeca SGB
- Hospitalidat di SGB i su direktor sr. Pop, pa usa e fasilidatnan
- Animo i profeshonalidat di e dosentenan, Helen Hoen, Juni Vos, Liz Rijna, Vernon Martijn, Kees Leeman, Ezzard Semeleer i Ircelyn Kocks
- Amor i guiansa di e tim di Sociaal Vormingsplicht di FORMA, Zaida Ellis, Suzanne Beaumont, Jona Chirino, Niovis Schrader i Renata Domacasse.
Mi ke yama boso tur danki pa boso esfuerso i e logro grandi aki.
“Last but not least” mi kier para ketu un ratu na e kursistanan: Josue, Miriana, Jacqueline, Rusaimy, Shariselle, Ishariska, Shamayra, Shanayra, Dayanarah, Arys, Gwendoline i Harry.
Pa sigui ku un estudio no tabata semper fásil. Tabatin situashon den bida ku a pone boso na prueba. Boso perseveransia i motivashon a sòru ku boso a slag! Mi ta orguyoso ku boso logro. Pa yega na e resultado aki ta algu grandi! No solamente boso a kambia e perspektiva di boso mes, boso tambe a traha duru pa engrandesé e oportunidat di futuro pa boso yunan. Masha pabien ku boso diploma. Esun ku no a yega asina leu ainda..... “zet door”, sigui lucha paso boso tambe por!
Pabien i salú


text:
Minister Palm a entrega award di Dushi Hende na empleadonan di Selikor
...empleadonan di Selikor a yuda turista ku a keda atraká...
Willemstad – Durante un selebrashon festivo Ofisina di Turismo di Kòrsou (CTB) a duna rekonosementu na 3 empleado di Selikor ku di un manera balente a sa di yuda un turista ku a keda atraká. E empleadonan a sa di kita e kadena ku a keda hòrta for di e turista, for di e ladron i entrega esaki bèk na e turista. Ta trata aki di sr. Sylvio Carmelia, sr. Arie Quirindongo i sr. Bayron Leitoe. E award di Dushi Hende a keda entregá dor di Minister di Desaroyo Ekonómiko, sr. Stanley Palm komo muestra di apresio pa nan asistensia ekstraordinario na e turista aleman.


text:
Pregunta hopi hasí
Durante di e periodo di preparashonan pa BON DOET nos lo resumí preguntanan ku bini hopi dilanti bou di e sekshon di 'pregunta hopi hasi', tambe yamá FAQ (Frequently Asked Questions).
Klèk riba Mas Informashon pa lesa e FAQs ku tin kaba.
FAQs di fundashon / asosiashon / kas di kuido
Q: Nos kier partisipá, pero nos no sa di un bon djòp pa nos.
A: Pasa na ofisina di NGO Plataforma pa nos yudabo formulá un bon djòp.
Q: Kon nos por bini na remarke pa e USD 650 pa material?
A: Riba wepsait tin hopi informashon tokante e kriterianan i tambe por pasa na nos ofisina. Korda ku e deadline ta 21 di yanuari, pero e budgèt por kaba promé ku esei!
Q: Tin hende ku por yuda nos ku e parti finansiero?
A: Sigur, e trahadonan di NGO Plataforma tei pa yudabo traha un presupuesto i hasi e petishon riba e wèpsait.
Q: Mi no sa kon pa usa e wèpsait. Kon mi por registrá mi djòp awor?
A: Pasa na ofisina di NGO Plataforma Boneiru pa nos hasi'é huntu. E ultimo dia pa inskribí ta 21 di yanuari 2018, pero miho no warda te ultimo dia si boso mester di yudansa!
FAQs di boluntarionan
Q: Mi kier registrá komo boluntario, pero mi no ta logra hasi'é riba e wèpsait.
A: Purba refresh e page òf klek riba Home i purba di nobo. Si bo keda pegá por yama nos pa asistensha: 717-2366.
Q: Kiko e boluntarionan mester trese ora nan bai e djòp?
A: E fundashon ku ta organisá e djòp tin un budgèt pa tur e material i tambe pa ko'i kome i bebe. Kiermen nan ta hasi tur e preparashonnan. E boluntarionan ta bin yuda i pa trese ambiente!
A: Tin biaha e fundashon por haña un tiki yudansa si dor di fia sierto material. Por ehèmpel: hèrmènt pa traha den kura. Si boso lo por ofresé algu asina lo ta bon pa tuma kontakto ku nan.
Q: Nos tin un grupo di 20 boluntario, pero e djòp ta pidi 10 so. Nos por bai si?
A: Hopi biaha esaki por si, pero korda ku e ta dependé di e lokalidat, e tareanan ku mester wòrdu hasí i tambe si tin sufisisiente budgèt pa kumpra èkstra material i ko'i kome i bebe. Por fabor tuma kontaktu ku e fundashon of nos ofisina pa evitá kualkier inkonbeniensha.
Q: Ki dia nos lo haña nos T-shirt?
A: Nos no sa presis ainda ki dia nan lo keda kla. Si boso a inskribí via e wèpsait e Tshirtnan ta reservá si!


text:
Yodo Kon nos por disponé di yodo? Kome marisko, piská, karko, i básikamente tur bestia di laman. Kome alga, spesialmente hijiki i kèlp (kombu) Hel di webu pastorisá Suplemento Selenio Mientras ku rara bes nos ta topa skarsedat di selenio serka hende grandi, un defisiensia chikí ta masha probabel i por tin efektonan desagradabel pa nos salú. Síntomanan di defisiensia Selenio ta rekerí pa e konvershon di hormona di schildklier T4 den esun aktivo T3, pues un defisiensia di selenio por manifestá den síntomanan di...read more
Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Awe nos ta bini bèk riba un tópiko ku nos a trata den un charla na Rancho de Herberg, esta problema ku muchanan ku “ADHD”, “ADD”, Outismo, Disleksia, Depreshon etc. Nos a kombiná e tópiko akí ku e gritu internashonal di WCRD – 2016 (World Consumer Right Day ), pa baha uso di antibiótika for di práktika di...read more
Konstrukshon i Mantenshon Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera. Tópiko di awe ta konstrukshon i mantenshon di kas/edifisio. Den nos Noti-ambiente no. 4 di 2013 nos a amplia riba higiena den kushina. E biaha aki nos ta bai mas profundo den e materia pa indiká kon nos ta traha i mantené nos...read more
EM-X Serámika Ta Habri un Era Nobo Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera. EM-X serámika ta realmente un bendishon pa nos naturalesa en general. Awe nos ta para ketu na e kapasidat regenerativo ku e Mikro-organismonan Efektivo tin riba e kurpa humano. Tur esaki pa medio di e potensial di e...read more
Kuido natural pa suela i mata Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Manera nos a ilustrá den nos Noti-ambiente 05 dor di uso kontinuo di fèrtilisante kímiko i pèstisida suela ta bai atras. Esei ta kondusí mas i mas na pèst i malesa ku ta manifestá sin ku ta mira solushon real pa e problemanan akí. E resultado pa salú di hende, bestia i medio...read more
Problema kousá pa uso di fertilisante kímiko i pèstisida Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. E meta original di EM tabata pa atende ku problemanan: Generá dor di uso kontinuo di fertilizante kímiko i pèstisida Problema manera akumulashon di sodio Pèstnan dañino i daño hasí dor di kultivashon kontinuo Na promé vista e tres asuntunan aki ta aparentá...read more
“Zoutarm” is niet gezond Beste klant, EMCuraçao is als beweging in het leven geroepen om een bijdrage te leveren aan een beter welzijn voor mens, dier en plant. Kortom, om het natuurlijk contact met ons eigen natuur te stimuleren en/of te herstellen. Iedereen heeft wel zijn ‘geheime’ bron van zeezout. Maar niemand buiten ons heeft zeezout enkel geoogst bij volle maan (om het natuurlijke koraalcalcium te vangen) en die daarna behandeld is met EM-X Gold. In feite gebruiken de meeste mensen te weinig zout, alleen áls ze...read more
“Zoutarm” no ta salú Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos medioambiente; teniendo en kuenta e generashonnan ku ta bini. Nos tur tin nos fuente sekreto di salu di laman. Pero nigun hende a kosechá salu di laman na luna yen (pa fangu / kapturá e kalsio di koral natural) i trat’e despues ku EM-X Gold. En realidat mayoria hende ta usa tiki salu. Solamente ku ora nan ta...read more
De oorzaak van vele gezondheidsproblemen bij huisdieren Beste klant, EMCuraçao is als beweging in het leven geroepen om een bijdrage te leveren aan een beter welzijn voor mens, dier en plant. Kortom, om het natuurlijk contact met ons eigen natuur te stimuleren en/of te herstellen. Dysbiose en “lekkende darm” zijn twee namen voor dezelfde aandoening. De definities ervan zijn echter iets anders en maakt het onnodig verwarrend. Dysbiose wordt vaak gedefinieerd als een verstoring van de darmbacteriën – te weinig vriendelijke...read more
E motibu di hopi malesa serka bestianan di kas Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Disbiosis i tripa (intestino) permeabel ta dos nòmber pa e mesun enfermedat. E definishonnan ta un poko diferente i ta sòru pa konfushon. Disbiosis hopi bia ta wòrdu definí komo un desbalansa di e bakterianan di tripa – skarsedat di bakteria kariñoso i...read more


text:
CTB a topa ku studiantenan di Maris Stella SBO durante di nan biahe edukativo na Miami
WILLEMSTAD- 18 di mei 2016 - Resientemente CTB su kantor na Nort Amérika a risibí un grupo di studiante di Maris Stella SBO. E grupo konsistiendo di 28 studiante di Turismo tabata riba un biahe edukativo di 1 siman na Miami. Meta di nan biahe tabata pa profundisá riba e aspekto di turismo sostenibel i ‘Eco Tourism’. E studiantenan a topa tambe ku funshonarionan di CTB na Miami kaminda nan a haña un splikashon di e trabou ku CTB ta hasi pa loke ta trata promoshon pa Kòrsou den e merkado di Nort Amérika. E studiantenan a haña tambe splikashon di e mayorista Expedia riba e trabou di promoshon ku nan ta ehersé pa Kòrsou. CTB ta deseá e studiantenan hopi éksito ku nan estudio i ta spera ku e biahe tabata unu edukativo.


text:
Introduccion
SIMAR (Sindicato di Maestro di Aruba), antes VLA (Vakbond van Leerkrachten Aruba), a keda funda dia 1 di juli 1969 como e unico sindicato di maestro di scol. Prome cu esey na Aruba tawata tin 5 diferente sindicato: St. Thomasbond pa maestro di scol catolico, Protestant-Christelijke Onderwijzersvereniging Aruba (PCOVA) pa maestro di scol protestant, Arubaanse Onderwijsbond (AOB) pa maestro di scol di gobierno, Vereniging van Leerkrachten bij het Nijverheidsonderwijs in de Nederlandse Antillen te Aruba pa maestro di scol di ofishi y Vereniging van Leraren bij het Middelbaar Onderwijs in de Nederlandse Antillen (VELEMONA) pa maestro di Colegio Arubano.
Pues, prome cu 1969 e base di organisacion sindical den enseñansa tawata religion y tipo di scol. Ademas por ripara cu tanto e sindicato di maestro di scol di ofishi, como VELEMONA tawata seccionnan di sindicatonan Antiano. Prome cu a funda SIMAR, ya caba desde 1959 e sindicatonan cu tawata existi e tempo ey a crea un plataforma di cooperacion yama: Samenwerkende Onderwijsbonden (SOB). Sinembargo, e cooperacion den SOB no tawata masha estrecho, entre otro pasobra cada sindicato tawata tin derecho di veto. Cualkier sindicato den SOB por a para discusion di cualkier topico.
Kico a pone cu e sindicatonan a cuminsa uni mas cu otro, te cu a crea e sindicato nobo VLA? Di un banda mester menciona e discusionnan di e tempo ey tocante revision di salario, cu a bin resulta den Bezoldigings¬regeling Onderwijzend Personeel Aruba 1968. Den e discusionnan aki entre e sindicatonan y gobierno, e sindicatonan mas y mas a cuminsa sinti e necesidad di forma un solo frente pa confronta gobierno. E plataforma SOB a resulta demasiado debil y di eynan a surgi e deseo pa un cooperacion mas estrecho, cu a bin resulta den lantamento di VLA como unico sindicato di maestro. Di otro banda mester corda cu fin di añanan ’60 tawata un epoca di hopi cambio social, tanto na Europa y Merca, como na Antia y Aruba. Asina por corda e revolucion di e studiante- y obreronan na Paris na 1968. Tambe por corda e manifestacionnan na Chicago na congreso di partido Democrat, tambe na 1968. Mescos por corda 30 di Mei 1969 na Corsou. Na Aruba, finalmente, por corda tur e iniciativanan progresista, manera e revista Feneta y e fundacion Osticeba.
Den e ambiente aki di cambio social y emancipacion no ta nada straño cu e 5 sindicatonan a uni forsa pa forma e sindicato nobo: VLA. Asina mes e sindicato nobo a lanta bou di curatela di esunnan bieu, den sentido cu e presidentenan di e 5 sindicatonan bieu a keda automaticamente como consehero di e sindicato nobo. Ta despues di e welga di 11 di April 1970 e sindicato nobo a cuminsa haya su mes cara, su mes identidad.
Posicion huridico E welga di 1970, cu tawata tin como consigna ‘Adaptacion di salario’, tawata un di e prome accionnan di e sindicato nobo pa drecha posicion huridico di su miembronan y maestronan di scol en general. Defensa di posicion huridico di maestro di scol semper tawata y a keda e meta principal di VLA/SIMAR y esey ta keda refleha tambe den su statutonan cu den articulo 3 ta bisa:
De Bond streeft naar een vorm van onderwijs en opvoeding, die overeenkomt met de Verklaring uit artikel 2 en onafhankelijk van welke politieke partij dan ook stelt hij zich ten doel:
- de behartiging van de materiële en ideële belangen van de leden en de nagelaten betrekkingen
- de behartiging van de belangen van het onderwijs en de opvoeding in het algemeen
- de culturele en sociale verheffing van het Arubaanse volk
Base di e welga di 1970 tawata adaptacion di salario, specialmente salario di e maestranan di enseñansa preparatorio (KO). Sinembargo, den careda di su 25 aña di existencia VLA/SIMAR a dedica atencion na varios otro aspecto di posicion huridico tambe.
Den di dos mita di arianan ’70 inflacion tawata un problema grandi: di april 1975 pa october 1982 e indice di inflacion a subi di 100 pa 187.2. Esey a haci cu e sindicato a pone hopi atencion na adaptacion di salario na costo di bida, miho conoci como ‘indexering’. Den e temponan ey, gobierno a introduci diferente variante di indexering, entre otro e famoso Plan 5C, y cada bes atrobe e sindicato mester a bringa pa salvaguardia poder di compra di maestronan di scol. Sinembargo, desde aña 1983 maestronan di scol no a haya indexering mas, mientras cu indice di inflacion mientras tanto a subi cu mas of menos 50 punto. P’esey mes indexering a bolbe bira un di e puntonan mas importante di discusion entre e sindicato y gobierno.
Tempo cu a funda VLA, posicion huridico di maestranan di scol y di empleadonan publico femenino en general tawata laga masha hopi di desea. Sinembargo, ya na aña 1973 55% di e maestronan tawata hende muhe, un porcentahe cu 20 aña despues a subi te 63%. Entre otro riba iniciativa di Grupo di Hende Muhe di VLA/SIMAR, e sindicato a cuminsa dedica atencion special na posicion huridico di hende muhe y asina a logra cu na aria 1973 a introduci ‘zwangerschapsverlof’, cu na aña 1983 hende muhe casa por a drenta servicio permanente y cu na aña 1990 a introduci un solo salario pa homber, muhe, casa y soltero.
Den su defensa di posicion huridico di maestro di scol VLA/SIMAR a uza varios strategia y tactica, entre otro welga. Sinembargo, contrario na locual gobierno y otro doñonan di trabou ta pretende, sindicatonan aki na Aruba, y den nan tambe VLA/SIMAR, masha poco ta uza e ultimo añanan aki. Den su prome 25 aña di existencia VLA/SIMAR a welga solamente 4 biaha:
- na aña 1970 pa adaptacion di salario,
- na aña 1975 pa participacion,
- na aña 1981 den apoyo di e welga di maestronan di MTS y
- na aña 1985 contra e medidanan di austeridad di gobierno.
VLA/SIMAR generalmente a basa su defensa di posicion huridico di maestro di scol riba informacion y conscientisacion di su miembronan, deliberacionnan cu gobierno y directivanan di scol y casonan dilanti hues. Den careda di tempo e sindicato a desaroya un experticio grandi riba e tereno aki y nos ta wak cu varios di e personanan envolvi den esaki despues a sigui studia y a bira hurista, abogado y hues. Aunke welga y casonan dilanti hues ta capta mas atencion, e trabou di tur dia ta mas basa riba conseho y informacion, entre otro via e publicacionnan Vorm/Skol i Komunidat, Tussenvorm/Mensahero, SIMAR-agenda y tambe e buki di N. van Lis-Donata y L. de Vries: ‘Rechtspositie Onderwijs¬personeel Aruba’ (April 1992).
Calidad di enseñansa
Segun articulo 3 di su statutonan, VLA/SIMAR mester sali na defensa di enseñansa y educacion. Pues, aki ta sali na cla cu VLA/SIMAR no ta solamente un organisacion sindical cu ta preocupa cu posicion huridico di maestro di scol, pero e ta tambe un gremio cu ta sali na vanguardia di calidad di enseñansa.
Ya caba na aña 1975 VLA a organisa e prome congreso di enseñansa aki na Aruba cu e tema: ‘Keda sinta…..un mester?’ Algun di e oradonan di afo na e congreso aki tawata: K. Doombos, autor di e buki: ‘Opstaan tegen het zittenblijven’ y D. Mackay, lider di e English Project na Isla’Riba. Mas despues, na aña 1984, na ocasion di su di dies lustro, SIMAR, hunto cu APA, a organisa e congreso: ‘E kalidat di enseñansa: E reto di e añanan ’80′. Algun di e oradonan di afo na e congreso aki tawata: E. Miller di University of the West Indies na Jamaica, E. Rojas Campos di Universidad Nacional di Costa Rica y F. Martins di Instituto Lingwistiko Antiano di Corsou.
Na ocasion di su di cinco lustro, SIMAR, hunto cu IPA y Departamento di Enseñansa, a organisa e congreso:. ‘Ervaringen en nieuwe denkbeelden in taalonderwijs en taalplanning’. Algun di e oradonan di afo na e congreso aki tawata: R. Severing di Katholieke Universiteit Brabant di Hulanda, Jorge Diaz Pozo di Universidad Pedagogico ‘El Libertador’ di Venezuela y R. Ruiz di University of Arizona di Merca. Na luna di october SIMAR, IPA y Departamento di Enseñansa a tene un di dos congreso di idioma cu e tema: ‘Taal: taalsituatie, taalbeleid en taalonderwijs op Aruba’.
Fuera di e congresonan grandi aki, VLA/SIMAR regularmente tawata organisa encuentronan mas chikito tambe den forma di workshop, seminario y simposio tocante entre otro: educacion preparatorio (1981), educacion fisico (1982) y idiomanan stranhero (1983). Ademas di cu e mes tawata organisa congreso y workshop, VLA/SIMAR a participa tambe na varios encuentro organisa pa otro instancia, tanto na Aruba y Antia, como den exterior. Asina por menciona: e onderwijssymposium di APA na 1986 aki na Aruba, e conferencia tocante e rapport di Unesco na 1977 na Corsou, e seminario ‘Idioma, Enseñansa i Desaroyo Nashonal’ di KOMAPA, UNA y UvA na 1988 na Corsou, e congreso di e sindicato di maestro COLPROSUMAK na 1976 na Honduras, e congreso di e organisacion di maestro di Caribe CUT na 1977 na St. Kitts y e congreso di e organisacion regional di maestro FLATEC na 1987 na Costa Rica. VLA/SIMAR semper a considera participacion na e tipo di encuentronan aki no solamente parti di su solidaridad gremial, pero tambe parti di su formacion di cuadra, specialmente pa e miembronan di su Onderwijscommissie.
Den e 25 añanan di existencia di VLA/SIMAR a sali hopi rapport cu ta trata un of mas aspecto di nos enseñansa; di parti di gobierno, di parti di e propio sindicato y di parti di diferente otro instancia y persona. Pa loke ta toca gobierno, den todo caso mester menciona e rapport di Unesco di 1976: ‘Netherlands Antilles. Education: Issues and Priorities for Development’, e rapport di Beleidsnota¬commissie (BNC) di 1981: ‘Enseñansa pa un i tur/Education for one and all’ y e tres rapportnan di 1988: ‘Het pedagogisch instituut. Een nieuw instituut voor de scholing van de onderwijsgevenden op Aruba’ – ‘Pa un enseñansa bilingual na Aruba. Nota di maneho pa introduccion di Papiamento den enseñansa na Aruba’ – ‘Renobacion di enseñansa: Prioridad pa futuro. Nota van de Stuurgroep Herstructurering Onderwijs’.
VLA/SIMAR, cu yudansa di su Onderwijs¬commissie, semper a aporta den comenta y discuti e rapportnan di gobierno y mes cos ta conta tambe pa e peticionnan pa comentario a base di articulo 3 di lei di enseñansa preparatorio, articulo 5 di ley di enseñansa basico y articulo 4 di ley di enseñansa avansa. Sinembargo, VLA/SIMAR no solamente tawata reacciona riba locual otronan ta skirbi, pero e mes tambe a saca varios rapport. Akinan nos por menciona por ehempel e nota: ‘Onderwijs en onafhankelijkheid’ di 1980 y e nota: ‘De toekomst van het onderwijs op Aruba’ di 1985.
Sinembargo, e medio principal cu VLA/SIMAR a uza pa publica su ideanan tocante enseñansa tawata su revista: Vorm/Skol i Komunidat. Den e revista aki a sali articulonan general, manera: ‘Onderwijs kan sociale ongelijkheid niet opheffen’ (Maart 1977), ‘Vrijheid van onderwijs’ (Juni 1985) y ‘Inovashon di enseñansa: kiko y con?’ (Februari 1989). Articulonan tocante cierto tipo di scol, manera: ‘ETAO op Aruba’ (Maart 1977) y ‘De APA blijft in het nieuws’ (October 1980). Articulonan tocante cierto materia, manera: ‘Geschiedenisonderwijs in de Nederlandse Antillen laat veel te wensen over’ (November 1977) y ‘Maatschappijleer, een probleemvak’ (December 1985) y naturalmente tambe articulonan tocante Papiamento, manera: ‘Papiamento, lenga indjän?’ (September 1977), ‘Nos situashon lingistiko’ (September 1982) y ‘Maneho y planificacion di idioma: e caso di Corsou y lesnan pa Aruba’ (Februari 1989).
Organisacion interno
No solamente e revista Vorm/Skol i Komunidat a sufri di falta di personal, e sindicato mes tambe regularmente no por a haya hende pa forma directiva. Den su 25 aña di existencia VLA/SIMAR tawata tin 11 directiva, pero tambe tawata tin 3 periodo sin directiva, esta: na aña 1977/78 (11 luna), na aña 1986/87 (5 luna) y na aña 1991/92 (9 luna). Sinembargo mester remarca cu e falta di boluntario aki no ta algo di VLA/SIMAR so; henter sector di iniciativa particular a y te ainda ta sufri di e cambio di mentalidad den comunidad Arubiano, caminda individualismo y materialismo a bin ta domina e mente. Como cu continuamente VLA/SIMAR tawata tin problema pa haya suficiente hende pa cumpli cu tur e tareanan, regularmente a discuti y trece cambio den organisacion interno di e sindicato. Asina a yega di traha cu seccion basa riba tipo di scol, pero tambe cu seccion cu un base geografico. A yega di introduci e sistema di secretariado, pero tambe e sistema di comision. A yega di traha riba un base puramente boluntario, pero tambe cu dirigentenan (parcialmente) paga. Pa yuda orienta e sindicato den su organisacion interno, pero tambe pa haya sa loke e miembronan mes ta pensa di esaki, a tene dos encuesta: na 1977 y na 1983.
A uza e dos encuestanan aki pa e publicacion ‘E base di SIMAR’ (Mei 1985) den cua a yega na e siguiente conclusion:
Historicamente SIMAR semper tabata tin un caracter tripel, esta:
- sindicato
- organisacion gremial profesional
- sociedad recreativo
pero, den e pensamento di e miembronan, SIMAR mas bien ta un binomio: na prome luga: sindicato y na di dos luga grupo di presion pa cu e maneho di enseñansa.
- Den di SIMAR tin un tendencia oligarkico, pero generalmente e miembronan no ta sinti esaki como un problema. Loke cu si ta un problema, ta e divorcio ideologico entre dirigente y miembronan, pero tin indicacion ku e intensidad di esaki a mengua.
- Contrario na e expectativanan halto cu e dirigentenan di SIMAR semper tabata tin pa cu e nivel di participacion di e miembronan, pa e mayoria di e miembronan nan grado di envolvimento den SIMAR mas bien ta keda limita na djis paga nan contribucion.
- En general e miembronan di SIMAR ta pro cooperacion sindical; den temponan trankil nan tin un preferencia gremial, pero ora cu ta trata accion sindical comun, e actitud gremial aki ta wordo supera pa un actitud netamente sindical.
Aunke cu e gran mayoria di e miembronan ta contra di cualkier envolvimento di SIMAR den politica partidista, tog e relacion di SIMAR cu asuntonan politico ta e asunto cu historicamente mas a crea un diferencia di opinion bou di su dirigentenan.
E organisacion interno a keda un punto di hopi preocupacion pa SIMAR. Asina por lesa den e Plan di maneho 1993-1994: ‘Directiva a tene un evaluacion pa loke ta trata su funcionamento conhuntamente cu un comision di experto di propio hendenan… E reorganisacion interno di SIMAR ta keda un di e prioridadnan, tambe pa e directiva nobo… Cu e reorganisacion aki nos kier profesionalisa, rehubenese y fortifica e sindicato cu na april 1994 ta cumpli 25 aña.


text:
AWEMainta.com
Diaranson 7 di Mei 2014
Pedroia ta riba Cano Mariano Rivera:
E ex closer di Yankees, Mariano
Rivera a scirbi den su buki nobo, cu a wordo publica diamars, cu Dustin Pedroia di Boston Red Sox lo ta su seleccion pa mihor segunda base, na bisa cu no ta kere cu su ex compañero Robinson Cano “ta forsa al maximo pa ta e mihor”. Rivera a hunga cu Cano durante e prome 9 temporada di carrera, prome cu Rivera a retira e temporada pasa y cu Cano ta afo di Yankees na firma un mega contract cu Seattle Mariners. E pensamento di Rivera a revela den e buki “The Closer (El Cerrador)”, cu a publica den e corant New York Daily News. “E tipo aki tin tanto talento cu mi no sa ni unda pa cuminsa”, Rivera a bisa riba Cano. “No tin duda cu e ta un hungador di caliber di Hall of Fame. E ta solamente cuestion di si por haya e empuhe necesario pa yega eynan. Mi no ta kere cu Robby ta forsa pa ta e mihor. Bo no ta wak e pasion cu bo ta wak normalmente den mayoria di e hungadornan di elite”. Sin embargo, Rivera a manda elogio pa Pedroia, cu tabata su rival eterno den veld. “Ningun hende ta hunga mas duro, ta duna mas di su mes, kier gana
mas. Ta hunga duro durante 27 out. E ta algo special pa observa”, Rivera a scirbi riba Pedroia, di acuerdo na Daily News. El a añadi: “Si mi kier gana un wega, lo ta hopi dificil cumi lo scoge un hende riba di Dustin Pedroia pa ta mi segunda base”. Rivera a bisa ademas cu a conseha Derek Jeter den e spring training pa tene hopi cuidou cu su regreso despues di e lesion di enkle. “Misa con hopi kier cuminsa e temporada, pero mester tene cuidou y no hasi pura. Paso si bo hasi demasiado pura, e por sali caro”, Rivera a bisa. Jeter solamente a hunga 17 wega na tin cu lidia cu varios lesion den 2013 prome cu bolbe e temporada aki den loke ta su ultimo temporada prome cu retira. “Derek ta un di e hungadornan cu mas impulso cu mas mi a conoce. Esey ta loke ta hasi un hende grandi”, Rivera a scirbi. Rivera a papia riba su fe y su bida familiar den e buki, segun Daily News y con el a apoya su mes den tempo dificil. Manera por ehempel di a desperdicia e save den e Wega 7 di World Series di 2001 na Arizona y e vuelo bek pa cas.
Deporte 23
AWE Mainta di 7 di Mei 2014


text:
E Kuebanan di Spelonk ta na peliger. No ku nan lo basha abou, pero hende ta destruyendo nos patrimonio kultural. E fotonan ta mustra kon hende ta sushando e lugá, skirbiendo nan nòmber i otro ko’i kèns riba murayanan di e kuebanan, asta riba e dibuhonan di e Indjannan mes!
No ta konosí kiko e dibuhonan aki ta nifiká, pero nan tin balor arkeológiko,
históriko i kultural. Por ta ku e kuebanan tabata un lugá sagrado. Tin arkeólogo ta kere ku e Indjannan tabata usa e kuebanan pa tene ritualnan. Por ta ritualnan religioso, òf ritualnan pa marka sierto evento speshal, manera matrimonio, nasimentu di yu, morto di hende etc.
Por ta ku e dibuhonan tabata djis un intento pa pinta algu di naturalesa òf un fantasia. Den e Kuebanan di Spelonk Indjannan a pinta un kolebra. Esei ta un kos úniko. Den kuebanan similar na Kòrsou, Aruba, Venezuela i Colombia lo bo no haña un dibuho similar.
Kisas un dia nos lo haña sa kiko e dibuhonan aki ta nifi ká di bèrdat. Kon ku bai bin, sigur ta ku nan ta prueba di un kultura humano na Boneiru promé ku kolonistanan Spañó i despues Hulandes a yega. Komo tal nos mester kuida nan bon i evitá ku nan lo bai pèrdí.
Balor artístiko
Ademas, e dibuhonan di Indjan tin un balor artístiko tambe. No ta por nada ku ta un artista ku a hala nos atenshon n’e situashon deplorabel na Spelonk. No ta asina ku mundu lo disparsé si e dibuhonan aki ta bai pèrdí, pero ta un lástima sí. Anto no ta na nodi. Ku un tiki atenshon, destrukshon total por wòrdu prevení.
Mihó manera ta pa sera tur e Kuebanan aki ku un porta di trali. E ora ei un persona (un guia di turista) por haña outorisashon speshal pa organisá tours pa turista òf kualkier otro persona ku kier bishitá e sitionan aki.
Na aña 1933 algun Aleman a bishitá tur e kuebanan i a nota metódikamente kiko nan a enkontrá. Resientemente tabata na Boneiru un persona (nos ta spera di por duna mas detaye den futuru) ku a hasi un estudio profundo over di tur e kuebanan di Boneiru, Kòrsou, Aruba, Venezuela i Colombia. El a trata na desifrá e dibuhonan. Ounke e no a logra, el a deskubrí un kantidat di kos interesante.
Ban duna rèspèt
Protekshon di nos patrimonio kultural ta muestra di rèspèt pa nos antepasadonan i asina tambe rèspèt pa nos mes. Rònt mundu tin sitionan arkeológiko, históriko i kultural ku ta ofi shalmente i efektivamente protehá dor di gobièrnu. E Indjannan di Boneiru no a laga edifisionan magnífi ko atras. Tampoko artefaktonan di un kompleksidat ekstraordinario. Nan tabata hende simpel i humilde. Ta p’esei mes, nos mester protehá e tiki ku nan sí a laga atras.
Den e kaso di Spelonk kisas e doñonan di e tereno mes por tuma akshon. Na otro sitionan gobièrnu lo tin ku aktuá. Pero sigur ta ku nos no por keda sinta man krusá. Mester hasi algu efektivo pa protehá Boneiru su patrimonio kultural. Anto imediatamente!


text:
Siman pasa nos por a scucha Dowers durante conferencia di prensa cu su disco raya y politica anticua. Keto bay Dowers kier culpa tur hende di tur cos pero no ta mira e balki den su propio wowo. E gobierno no a cumpli ni 3 luna ainda pero aparentemente ta e coalicion aki a goberna e ultimo 8 añanan. Dowers ta accentua cu nan como gobierno a cumpli cu tur norma y aparentemente no a kibra ni un copi. Dowers tabata parce hende fuera di control of kisas bou influencia di un of otro substancia. Dowers a splica cu MEP lo kier un CAFT permanente.
Manifestacion di un pueblo balente
Wel kisas Dowers no tabata na Aruba ainda tempo cu MEP cu su Lider inmortal Betico Croes a lucha y a logra Status Aparte den decadanan 70 y 80. Danki na e logro aki Dowers por a bira minister ultimo 8 aña. Dowers mester por ta corda con pueblo a lanta contra nan dia 27 di augustus 2015 momento cu su partido esta AVP a entrega parti di nos autonomia den forma di CAFT den man di Hulanda. Dowers mester por ta corda con e pueblo balente a manifesta fuertemente defendiendo e causa sagrado. Dowers mester por ta corda hopi bon, momento cu Dowers y Mike Eman a sali di porta patras manera set di cobarde dia 27 di augustus 2015 y a manda riot comando bati e pueblo.
Contractonan espantoso
Riba un otro punto Dowers kier a contraaresta declaracion di Prome Minister Evelyn Wever Croes kende a logra corta casi 9 miyon na gastonan den exceso den un solo kantoor, esta den e cartera di Algemene Zaken cual tabata antes e cartera di Mike Eman. A logra esaki cortando entre otro den 147 coordinador di Mike Eman cu salarionan entre 5 mil te cu 25 mil pa luna , huurmento di edificionan bashi, 3 pickup cu sticker di AVP a wordo manda bek y a kibra e contractonan. Otro peso tabata e contractonan espantoso di companianan di mercadeo di entre otro Patrick Paskel . Ta un secreto publico cu Patrick Paskel tin un compania cu yama Tera Group cual a cobra rond di 8 miyon florin den 8 aña chicando e pueblo aki den forma bergonsoso. Dowers den su afan a grita cu e kier waak e contractnan di mercadeo paso con leu e sa no tin contract. Esaki a pone nos busca mas profundo y a dal den un otro compania cu yama PAXI. E nomber di compania PAXI ta deriva di Patrick Paskel y Xiomara su casa.
Na PAXI so 153 mil florin
Wel Dowers pa Bo gritadera y e reto pa bin cu contract awe nos ta presenta bo e cuenta di mas cu 153 mil florin den 2016 y 2017 cu a ser paga extra na PAXI so. Adhunto un copia di cobransa y pagonan efectua na PAXI. Dowers himself tabata tin un contract cu PAXI como un PR overeenkomst cu Minister di Husticia na balor di Afl. 7762.50 pa luna. Alaves Dowers via KPA tin un contract di Afl.10.000 florin pa luna cu Tera Group. Nos ta papia di Afl. 215 mil florin pa aña. Dowers esaki ta cu 1 solo minister esta Bo persona y asina tin cantidad mas. Ultimo 5 aña Abo so a cria e companianan aki cu mas di 1 MIYON florin. Un placa cu Polis por a haci bon uso di dje pa combati criminalidad. Awor por compronde dicon bo maneho tabata un desaster cu record den atraco.
Abusado y sinberguensa
Ta paga sumanan astronomico pa monitor tur media cu papia of skirbi algo malo di Bo pa asina e companianan aki contraaresta esakinan pa Bo. Dicon bo no ta contrata nan di Bo propio placa awor cu Bo ta den parlamento? Abusador y sinberguensa ta keda palabranan mucho neches pa locual boso a causa, esta e “desaster financiero”. PAXI a cobra den 2016 y 2017 un total di 1.3 MIYON florin extra pa Public Relation di gobierno. Pues 650 mil pa aña pa un solo compania sin conta Tera Group, Canal 90, Voz di Aruba, y otronan. Tin hopi minister mas a djodjo di e manera aki cu nan amigonan. Nos lo bin pa tur cu tur detayes. Un cos pueblo por ta trankil awor cu TUR e contractonan aki a wordo kibra, fiesta a caba y asina gobierno a logra scapa miyones den 2018. Sinembargo esaki ta Prohibi pa Lubida con AVP tabata complace amigo. Endy Croes ta termina bisando, Dowers pa e just laga sa si E kier mas paso e bahul ta yena cu documento.


text:
Willemstad— Un hòmber ku tabata un poko bebe ku a hasi su mes kulpabel na un kaso di maltrato a keda arestá.
Polis a keda pidi pa presentá ku urgensia na New Cathy Minimarket na Kanga pa un kaso di maltrato. Einan polis a bin topa ku e víktima kual ta e komersiante chines kual a splika ku un kliente pa basta ratu tabata kumpra ko’i bebe den e kaso aki di alkohòl i tabata konsumí esaki. Dado momento e kliente a kuminsá diskutí ku e chines komersiante pa na final a agredié. Polis a hasi e demas investigashon na e sitio pa despues a detené e agresor i a bai warda kuné pa e kaso di maltrato. A splik’é e chines pa bai dòkter pa despues pasa na warda i entrega su denunsia di maltrato.


text:
Pulso a cuminsa na 2009 y bira un nomber solido den comunidad brindando informacion di salud na Papiamento. Cada 3 luna ta sali un edicion nobo di 16 pagina cu por haya gratis na un di e oficinanan di AZV, e dokternan di cas, boticanan y demas dunador di cuido.
Pulso ta un magazine na Papiamento tocante salud cu ta wordo produci door di AZV mes cu input di nos dunadornan di cuido. Banda di splicacion di malesa tin articulo di prevencion, movecion y recetanan saludabel.
Si tin algun thema cu bo ta haya interesante y bo kier pa e wordo trata den Pulso? Please laga nos sa.


text:
Latin Vulgar
Latin Vulgar of Latin di Pueblo (den Latin, sermo vulgaris) tawata un lenga cu hende particular tawata papia e manera: cunukero, trahado y hende cu no tawatin educacion, en general e hendenan di menos clase. E scritura ta casi mescos cu di Latin Clasico. E tawata lenga no-standaard, p'esey nunca tawatin un ortografia oficial y Latin Clasico tawata uza pa skirbi so. Latin Clasico ta origen di Latin cu tawata wordo papia p'e hend'i Roma. Despues di tempo, menos hende tawata papia Latin Clasico y na final e idioma a cambia pa Latin Vulgar. Pa un tempo e universitario- y academiconan tawata papia Latin Clasico y nan tawata skirbi buki na Latin Clasico ainda. Awendia niun hende ta papia e mas, cu expecion di hende cu ta studia Latin y e pastoornan di Misa Catolico Romano.


text:
Tin tres motibu di kon e ‘slotverklaring’ pa Kòrsou a keda rechasá dor di Konseho Insular di Kòrsou. Parlamentu di Antia (esta: ‘Staten’), sí a aprob’é pa loke ta trata e islanan di St. Maarten, Boneiru, Saba ku Statia.
Tres motibu
E motinunan ta:
1) Hende ku a siña kustumbernan ménos bon no ta akseptá fásil ku nan manera di biba tin ku kambia pa nan mes bon. Kòrsou a siña e kustumber di gasta sin reserva ounke no tin sufisiente entrada pa kòver e gastunan. E slotverklaring tin komo konsekuensia ku esei lo no bai asina fásil mas den futuro. Kòrsou ta spanta, pasobra e tin ku kambia di kustumber. It scares them shitless.
2) Korupshon ta e siguiente motibu. Un di e korupshonnan preferí ta pa duna kompanianan trabou di gobièrnu bou di e kondishon no-ekspresá ku parti di e aanneemsom tin ku haña su kaminda den kaha di partido òf asta den saku di sierto gobernantenan. Tur kos cash, naturalmente. Ku e sèn aki ta kumpra voto di hende durante kampaña. Esaki a bira otro kustum-ber ménos bon na Antia. Hulanda kier stòp esaki ku kòntròl severo. Kòrsou a spanta. Again, it scares them shitless.
3) Desgusto di e ‘makamba’ (pa no bisa odio). Herman Wiels, por ehèmpel, ta hasiendo su máksimo esfuerso diariamente pa kòrda tur hende ku bo mester sigui odia makambanan, kendenan - segun Wiels - ta inkonfiabel i hopi otro kos malu. Naturalmente, sklabitut i kolonialismo ta wòrdu tirá den e reseta aki, manera sous ku siboyo riba aros bruá. E hamber pa eksplotá e krimen di sklabitut pa mo tibunan polítiko no a ser plakiá ainda.
Kiko ta real?
Segun nos, niun di e motibunan aki ta real. Korupshon i mal kustumber no ta motibunan sano pa stanka progreso. Hulanda ta hasi mashá bon pa guia Kòrsou den direkshon di un bida ku ménos mal kustumber i di polítika mas sinsero i mas pa pueblo. Desgusto di Hulandesnan tampoko no ta motibu pa stanka desaroyo di bo isla. Rònt mundu enemigunan di antes a siña traha ku otro. Rekonsiliashon ta un birtut. Odio ta kontagioso i ta bira bèk pa bo mes. Asina ta ku Kòrsou a kuminsá odia no solamente makambanan, pero tambe e Sandom, e Portugues, e Arabir, Kuli i otro stranhero. Hulanda ta dispuesto pa paga hopi plaka pa yuda Kòrsou desaroyá i duna e pueblo un perspektiva nobo i mas amplio. Hulanda a ofresé pa hasi su máksimo esfuerso pa inkorporá Kòrsou den Union Europeo, algu ku mashá hopi pais ta anhelá. Durante último 50 aña Hulanda a yuda Antia generosamente ku sèn i asistensia tékniko. Ta yega un dia ku Hulanda a kaba di paga sufisiente daño i perhuisio pa e krimen di sklabitut. E dia ei a yega.
Referendum nobo
Hulanda no debe Antia nada mas. For di awor nos por traha huntu komo igualnan a base di boluntat liber pa bienestar di tur dos. Òf nos ta keda sin traha huntu, pero e ora ei Kòrsou mester akseptá konsekuensia di su eskoho. Pueblo di Kòrsou tin ku puntra su mes kiko e kier, independensha òf integrashon. E modelo di asosashon ku nos tin aworaki no ta bon mas ni pa Kòrsou, ni pa Hulanda. Ademas, e ta e opstákulo klave pa optené derecho igual. Solamente integrashon lo duna yu di Kòrsounan derecho soshal i ekonómiko igual ku Hulanda. Un referendum na Kòrsou riba e slotverk-laring no tin sentido pa motibu ku e ta un akuerdo kompliká ku mayoria di pueblo no por komprondé.
Hulandes Karibeño
E pregunta klave di e referendum ta: Independensha òf Integrashon. Kiko bo kier ta, Yu di Kòrsou òf Hulandes Karibeño? Si bo kier ta Yu di Kòrsou, e ora ei bo tin ku vota pa independensha. Si bo kier ta Hulandes Karibeño, e ora ei bo ta vota pa integrashon. Ta posibel pa tene un referendum asina awor, pa motibu ku e otro pregunta konstitushonal ya ta disidí kaba, es desir e islanan di Antia ya a skohe pa sali for di otro. E laso ku Hulanda, sin embargo, no ta kla ainda. Ban trese klaridat awor. Si pueblo ta vota pro integrashon, e ora ei e slotverklaring no ta problema mas. Úniko kos ku mester kambia e ora ei ta pa inkluí un klousula pa stipulá ku tur Hulandes Karibeño bibá na Kòrsou lo haña derecho igual ku Hulanda.


text:
Diasabra awor 12 di mei, Centro Deportivo Frans Figaroana Noord lo ta e cas di e deporte di Karate mirando cu e federacion di karate esta Aruba Karate Bond lo organisa nan di dos campeonato pa e aña aki pa tur scol miembro. E campeonato lo inicia for di 2or di atardi te cu 8 or di anochi. Mester bisa cu lo bini un referee di Venezuela pa arbitra e combatenan. Na banda di esaki e sensei lo facilita algun dia di curso na tur e coachnan y refereenan local, e diabierna 11 di mei na Dojo Konishi, di 5:30 di atardi pa 10:30 di anochi.
Ya pa algun aña e deporte di karate ta den bon desaroyo na Aruba. E deporte di arte macial ta bin ta creciendo den forma rapido y cu varios scolnan nobo. Tin varios Dojo unda nos muchanan por praktica e deporte di arte marcial. Mas cu claro nos atletanan di karate ta explora nan desaroyo y conocimento door di participa na competencianan local y internacional den nos region y continente y mayoria biaha cu exito logrando medaya. Anja pasa a hasi un tremendo papel den eCuracao Open Karate 2017 den luna di november. Nos karatekanan a keda na un di dos lugar den e ranking di medaya, cual sigur ta un resultado hopi satisfactorio pa henter e delegacion.Un invitacion special ta bay na e amantenan di karate, famia, amigo y conocirnan pa yega stadion Frans Figaroa na Noord y apoya nos muchanan den e deporte di arte marcial.
Stichting Sportsubsidie Aruba a subsidia e di dos campeonato di karate organisa pa Aruba Karate Bond.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Stichting Sportsubsidie Aruba.


text:
Pa un sospechoso tambe un delito tin gran consecuencia. Si polis tin suficiente indicacion cu un persona a comete un delito, ta nifica cu varios di e derechonan di e persona aki lo wordo limita. E por wordo deteni, interoga y hasta cera pa un tempo. Banda di esey un sospechoso mag di wordo sigui y scucha bao circumstancianan specifico. E medidanan aki por ta radical, sigur si considera cu ta trata aki di hende cu ta djis sospechoso. Cu otro palabra, no ta sigur cu nan ta culpable ainda y posiblemente nan ta inocente tambe. Pesey mes cu uso di e medidanan aki ta mara na reglanan y limitacionnan y sospechosonan tin derecho riba proteccion contra violacionnan inhusto di nan privacidad y libertad.
1) Ki ora mi ta un sospechoso?
Un hende ta un sospechoso segun e Wetboek van Strafvordering, ora polis a base di hechonan of circumstancianan tin e sospechoso razonable cu e persona aki a haci su mes culpable na un delito. Mester trata di 1. un delito, 2. un sospecho razonable di culpa di e persona envolvi y 3. e sospecho mester ta basa riba hechonan of circumstancianan. Si un sospecho ta razonable of no, mester wordo considera separa di e pregunta si e persona ta berdaderamente culpable. Si for di e hechonan of circumstancianan razonablemente por saca e sospecho cu un hende ta culpable, e por wordo marca como sospechoso y trata como tal, aunke ta resulta na un otro momento cu e tabata inocente. A reves: un hende no por wordo marca y trata como sospechoso sin suficiente motibo, aunke resulta despues cu e tabata culpable.
2) Ki consecuencianan esaki tin?
Uso di opsporingsmiddelen
E hecho cu polis ta sospecha un hende di a comete un delito ta bira duidelijk pa e persona ey hopi biaha ora e wordo yama pa wordo scucha of wordo deteni. Prome cu e momento ey polis no ta obliga pa informa e persona cu e ta sospechoso. Prome cu yega asina leu, polis mag di usa procedimentonan di investigacion (opsporingsmiddelen) contra e sospechoso. Algun di e procedimentonan aki di investigacion no mag di wordo usa sin permiso di huez-comisario of fiscal, manera por ehempel, tapmento di telefon, observacion pa largo tempo of buscamento di cierto informacionnan di e sospechoso. Si polis no tin permiso y toch usa e procedimentonan aki di investigacion, esaki por tin consecuencianan serio pa e caso penal contra e sospechoso. Den e caso mas extremo, huez por hasta dicidi pa no trata e caso mes, pa motibo cu polis a traha sin permiso. Otro opcionnan cu huez ta aplica den e tipo di casonan aki, ta baha e castigo y rechasa pruebanan cu a wordo haya dor di uso di procedimentonan di investigacion pa cual no tabatin permiso.
Detencion preventivo
Ora un sospechoso wordo deteni a base di un sospecho razonable di culpa, e mag di keda 6 ora pa interogacion na Warda di Polis. Si fiscal of un sub-fiscal di Husticia (hopi biaha un polis cu un rango halto) ta di opinion cu mester mas tempo, anto e por dicidi cu e sospechoso por wordo poni in verzekering. Esey mag solamente si ta den interes di e investigacion, por ehempel, pasobra mester scucha e sospechoso di nobo, of pa motibo cu tin testigonan cu mester wordo confronta cu e sospechoso. Tambe si tin razonnan pa asumi cu e sospechoso lo huy of cu e lo purba pa stroba e investigacion. E periodo aki mag di dura maximo 2 dia y por wordo alarga pa fiscal cu un maximo di 8 dia. Si despues di e periodo aki resulta cu e sospecho contra e persona ta suficientemente pisa pa papia di obhecionnan serio, anto huez-comisario por dicidi cu e sospechoso wordo poni den detencion preventivo (voorlopige hechtenis). E voorlopige hechtenis ta consisti di dos parti. E prome parti yama inbewaringstelling. Esey ta dura maximo 8 dia y mag di wordo alarga un biaha cu otro 8 dia. Despues huez-comisario ta dicidi si e sospechoso mag di wordo teni mas largo. Na e momento ey e inbewaringstelling ta sigui den gevangenhouding. E ultimo fase aki ta dura maximo 60 dia y por wordo alarga dos biaha cu 30 dia. Si e caso mester wordo hiba dilanti huez durante e periodo aki, anto e gevangenhouding ta dura te e sentencia.
3) Ki derechonan e sospechoso tin?
Aki riba un cantidad di consecuencia pa e sospecho a wordo poni riba un rij y manera Bo por wak nan por ta hopi radical. No obstante e hecho cu un sospechoso ta inocente te cu lo contrario a keda prueba, ta posible cu bin infraccionnan serio riba su libertad y privacidad, hasta prome cu keda estableci cu el a comete un hecho castigable. Pesey mes ley ta ofrece proteccion pa evita cu polis y husticia bay mas leu cu lo necesario y razonable. Akibao ta sigui un enumeracion di e derechonan mas importante riba cual e sospechoso por haci un apelacion.
1) Derecho di tene silencio. Un sospechoso no tin cu coopera na su mes conviccion y na tur momento por opta pa tene silencio, tanto durante interogacionnan na polis como dilanti huez. Prome cu e wordo scucha, e mester wordo mustra riba e derecho aki.
2) Derecho riba asistencia legal. Un sospecho tin derecho di papia cu un abogado prome cu su prome interogacion. Si e no por paga un abogado, un sospechoso tin derecho riba asistencia legal liber (pa mas informacion wak e website di Orde van Advocaten). Ademas un sospechoso tin derecho riba comunicacion confidencial cu su abogado, cu otro palabra, e no mag di wordo scucha, a menos cu e abogado mes por wordo marca como sospechoso.
3) Derecho riba un traductor. Un sospecho tin derecho riba asistencia di un traductor si e no papia e idioma.Derecho riba control di e detencion preventivo. Un sospechoso cu wordo poni den detencion mester presenta despues di tres dia y diesseis ora dilanti huez-comisario, pa controla si su detencion ta husto. Banda di esey e sospechoso tin derecho pa bringa e decision di huez-comisario (pa pone den detencion of pa pone preso) dilanti un huez mas halto.
4) Derecho di conoce e dossier. Fiscal ta colecta documentonan y pruebanan y di e manera ey ta construi un dossier. Un sospechoso tin derecho di wak su dossier, aunke e derecho aki por wordo limita den cuadro di e investigacion.
5) Derecho pa protesta contra e citacion. Ora un fiscal dicidi pa hiba un caso penal dilanti huez, e ta informa e sospechoso di esaki pa medio di un notificacion, e asina yama citacion. E citacion ta inclui e fecha riba cual huez lo scucha e caso y ta sirbi den e sentido ey como convocacion na e sospechoso. Banda di esey e citacion ta contene e acusacionnan, un descripcion di e hecho castigable di cual e persona ta wordo sospecha y e base riba cual huez por huzga. E citacion aki mester cumpli cu varios exigencia legal y si e sospechoso y su abogado ta di opinion cu e no a cumpli cu esakinan, nan por protesta dilanti huez.
6) Derecho pa scucha testigo. Hopi biaha un acusacion ta basa riba declaracionnan di testigonan. Un sospechoso tin e derecho pa laga scucha e testigonan y pa laga yama testigonan cu posiblemente por tira otro luz riba e caso.


text:
Atendencia di mas di 11 hende na C.N.S.J.F.
ORANJESTAD(AAN)-- Ayera anochi tur esnan presente na Hermana Isla Corsow por a presencia y na mes momento disfruta di e "5th Annual Curacao North...
Huez ta sentencia Elvis “Monster” Kuwas Bida largo den Prison
ORANJESTAD (AAN): Diabierna mainta tur atencion tabata riba e caso di Helmin Magnus Wiels mirando cu ayera tabata e dia cu Huez a informa...
Evelyn Wever-Croes a celebra 3 aña como lider di MEP
ORANJESTAD (AAN): Segun un informacion di Partido MEP, dia 28 di augustus a marca exactamente 3 aña cu sra. Evelyn Wever-Croes na forma democratico...
Strand Politie ta conta awor cu un seccion di recherche
ORANJESTAD (AAN) – Inspector sr. Andrew Hoo, a menciona den entrevista cu Matutino DIARIO, cu Strand Politie tin personal y material pa traha. E funcionario...
Gerrit Schotte a gana su caso y awor Ministro Nelson Navarro tin di rectifica
Asuntonan di Curacao ORANJESTAD(AAN): Diabierna merdia den corte Huez a dicta sentencia den e caso cu Sr.Gerrit Schotte a entama contra Minister Nelson Navarro pa...
House of Mosaic y Trash by Ronchi ta presenta Nochi di moda cu ...
ORANJESTAD (AAN): Awenochi House of Mosaic dirigi pa sr. Fernando Mansur lo ta e centro di moda caminda TRASH BY RONCHI lo presenta e...
Auto a bolter riba Sasakiweg
ORANJESTAD (AAN): Diabierna den oranan di atardi riba e caminda di Sasakiweg na altura di e cruzada cu ex- House of Cheng direccion pa...
Mensahe balioso di Profesor Hubert Devonish durante conferencia linguistico di SCL na Aruba
ORANJESTAD (AAN): Profesor Hubert Devonish tabata un di e oradornan principal na e conferencia Caribe awe: Consenshi linguistico y Desaroyo di lenga di Society...
Kizas aki tambe mester bay traha un “lomba di cacho” riba asfalt
ORANJESTAD (AAN): E ta sigui keto bay! E violacion di e sorteer-vak, y violacion di e linea blanco. Corda cu desde 1998, e lineanan...
MILTON HENRIQUEZ : “UN INTERES SO TA CONTA, E INTERES DI PUEBLO”
Glenbert Croes: Mo Michi su ultimo mensahe durante mi bishita y conversacion cune na Hospital tabata ta: UN INTERES SO TA CONTA E INTERES DI...


text:
Anochi di informacion di tur unidad na Colegio EPI diabierna awor 28 di maart
Colegio EPI ta organisa un anochi di informacion pa tur studiante di scolnan secundario. E anochi aki lo tuma lugar diabierna awor dia 28 di maart, di 6:00 p.m. pa 9:00 p.m.
Meta principal di e anochi di informacion aki ta pa informa studiantenan di scolnan secundario EPB, MAVO y HAVO tocante e opleidingnan cu tin na Colegio EPI y kico ta e rekisitonan di admicion. Ta importante pa tene na cuenta cu pa wordo acepta pa un opleiding mester cumpli cu e profiel cu e opleiding ta exigi. Colegio EPI ta encurasha mayornan tambe pa bin cu nan yiunan pa asina duna guia y sosten den nan decision pa escoge un estudio.
Aparte di duna informacion di tur e opleidingnan, tambe lo tin oportunidad pa haya rondleiding na cada unit. Den e Open Leercentrum (OLC) lo por inscribi pa e aña escolar nobo y tambe lo tin informacion general di cada opleiding. Pa e studiante cu ainda no ta sigur den cua ramo e kier sigui studia, Colegio EPI ta encurashe pa bishita tur e unidadnan pa asina e por ta sigur di tuma un bon decision pa su futuro.
Parkeerplaats y entrada di cada unit
Colegio EPI ta pidi tur hende pa yega na ora pa asina por pasa bishita tur unidad. Si bo persona sa specifico cua unidad bo kier bishita, por favor tene cuenta cu Colegio EPI tin varios lugar di parkeer cu ta keda mas serca di cada unidad. Pa bishita unidad Ciencia & Tecnologia por parkeer dilanti gate 2. Pa bishita unidad Hospitalidad & Turismo por parkeer dilanti e unit mes of na gate 8. Pa bishita unit Economia y unit Salubridad & Servicio of pa informacion en general por parkeer dilanti Open Leercentrum (gate 6 y 7).


text:
SAN NICOLAS – Den un ambiente masha ameno ayeratardi a anuncia e ganadornan di e Xander Bogaerts Dare to Dream Foundation su grandioso rifa.
Na O’neil Caribbean Restaurant na San Nicolas Sra. Sandra Brown mama di Xander Bogaerts a duna danki na pueblo di Aruba pa a contribui cu e tremendo rifa aki pa asina e fundacion por yuda e hobenan den e deporte di baseball.
E ganadornan di e rifa di Xander Bogaerts Dare to Dream Foundation ta como lo siguiente.
1. Nico van den Berg
2. Jay’s Tire Shop
3. Sandra 7445503
4. Lisa Quandt
5. Rose Mary Alberto
6. Zachary Coffie
7. Andy Young
8. Dhayene Giotia
9. Richard Rasmijn
10. Aruba Airport Authority
Masha Pabien na tur e ganadornan di e rifa di Xander Bogaerts Dare to Dream Foundation y na famia di Nico van den Berg cu lo ta rumbo pa Boston, Fenway Park pa mira un wega di e astro Arubano Xander Bogaerts hunto cu Boston Red Sox!


text:
Kralendijk - Djaweps 1 di desèmber ta Dia Internashonal di Aids. Mundialmente tur aña riba 1 di desèmber ta dediká atenshon na e malesa aki.
1.200 Palu Nobo Den Parke Washington - Slagbaai.
Kralendijk – Djasabra último mas ku 20 boluntario salí for di komunidat Boneriano bou di guia di Fundashon Echo a planta 680 palu endémiko den Parke Washington. En total nan a planta aworaki 1200 palu den e parke.
Cft Ta Duna Konseho Positivo Pa Ku Relato Finansiero Di E Di Tres Kuartal Di Ana 2016
Kralendijk - College Financieel Toezicht Bonaire, Sint Eustatius i Saba (CFT) a risibí riba 31 di òktober di kolegio ehekutivo di Bonaire e di tres reportahe di ehekushon. CFT ta basa su reakshon riba e siguiente puntonan: Ehekushon di presupuesto, maneho finansiero, likides i personal.
Den kuadro di luna di Salú kordiná pa Salubridat Públiko.
Kralendijk - Djasabra 19 di novèmber 2016, Taste of Bonaire Wellness den Parke Wilhelmina. Tourism Corporation Bonaire, Departamentu di Salubridat Públiko, Mas Eventz i Bonaire Wellness Committee a uni forsa i a krea un evento nobo, esta ‘Taste of Bonaire Wellness’.
Departamentu di salubridat públiko ta inisiá fumigashon pa kombatí Zika
Kralendijk – Departamentu di salubridat públiko di gobièrnu di Boneiru awe ta kuminsá fumigashon den e barionan kontra di sangura ku por transmití e malesanan dengue chikungunya i zika.
Nicodemus David Pourier A Kumpli 30 Ana Di Servisio
Kralendijk – Djaweps 10 di november 2016 Nicodemus “David” Pourier a kumpli 30 aña den Servisio di Gobièrnu di Boneiru.
Anochi ku Luna Yen
Kralendijk - SKAL ta kontinuá ku aktividatnan segun su kalènder kultural. Anochi ku Luna Yen, un inisiativa ku a nase den pasado for di algun siudadano ku gran pashon pa nos idioma papiamentu.
Eksitoso siman di buki
Kralendijk - Asina aki nos siman di buki na Boneiru a yega na su fin. E tema pa e aña aki tabata WELA i WELO. Nos siman a kuminsá ku un apertura hopi festivo i ku un programa bon hinká den otro.
Dia Internashonal Di Diabetis
Kralendijk - Meskos ku tur aña dia 14 di novèmber un biaha mas henter mundu ta selebrá Dia Internashonal di Diabétis.
Gobiernu Lo Anda Kouteloso Ku Petishonnan Di Plan Di Desaroyo
Kralendijk - Kolegio Ehekutivo di entidat públiko Boneiru ta partisipá ku desde awe lo anda hopi kouteloso ku petishonnan pa kambio di e Plan di Desaroyo Espasial di Boneiru (Ruimtelijk Ontwikkelingsplan Bonaire – ROB) ku e fin di establesé snèk i negoshi di horeka den barionan residensial.
Entrega Di Chapi Di Lucha Awe Djaweps 10 Di November 2016
Kralendijk - Pa konmemorá Lantamentu di Katibu di 10 di novèmber 1834 bou di guia di Martis di Katalina Janga, Gobièrnu di Bonaire pa medio di Sekshon Kultura Arte Literatura (SKAL) for di aña 2003 a introdusí e asina yamá Chapi di Lucha.


text:
Kralendijk - Dia 18 di mei ta Dia Internashonal di Museo i ku e aña aki Konseho Internashonal di Museo (ICOM) a skohe komo tema ‘Hyperconnected Museums, New Approaches, New Publics’.
Por tradusí/ adaptá esaki na nos lenga papiamentu; ‘Museo Super Bon Konektá Ku Teknologia Moderno’ ‘Enfoke Nobo, Públiko Nobo’. Mester bisa ku tema en kuestion ta kuadra netamente ku e vishon di SKAL i Museo Boneiru i ku ya ta kanando su proseso.
Manera ta kustumber, tur aña SKAL / Museo Boneiru ta dediká atenshon na e dia aki.
Durante e siman di 14 pa 18 di mei SKAL i Museo Boneiru den estrecho koperashon ku Fundashon Kuido Profeshonal pa Mucha, ta organisá eskurshon i workshop kombiná ku un quiz spesialmente pa muchanan di grupo 7 i 8 di enseñansa básiko, den e kaso aki pa esnan ku ta bishitá akohida despues skol.
Riba Dia Internashonal di Museo o sea djabièrnè di mei 18 binidero Museo Boneiru ta habrí pa públiko en general di 9or di mainta te ku 7or anochi. Pa duna e dia un toke festivo, for di 5or te 7or lo tin un bríndis kombiná ku algu di músika.


text:
Dolor no ta un malesa riba su mes, sino un señal cu tin algo cu no ta bon cu nos curpa. Ta manera cu dolor ta obliga nos di haci algo contra dje. Manera busca sosiego, tuma un posicion cu no ta haci dolor of stop cu un cierto actividad.
Combatimento di dolor cu remedi no semper ta util ni rasonabel. Pa dolor cu ta aparece pa prome biaha sin ningun causa evidente, mester busca semper un eventual causa prome. Si bo tuma un remedi contra dolor sin cu bo sa cua ta e causa, bo por haya bo ta djis disimula e dolor. Bo ta pospone buscamento di e causa, pero entre-tanto e malesa por bira pio.
Generalmente e causa ta hopi evidente, manera den caso di dolor di menstruacion, dolor di djente, dolor di cabes, verkoud of dolor ocasiona pa un
lesion.
Dolor fuerte cu diripiente ta dal den bo barica of den bo pecho, semper ta sospechoso. Esey semper ta un motibo pa consulta un dokter.
CUIDO PROPIO:
LOKE BO MES POR HACI
Si bo conoce e origen di e dolor, bo por uza un remedi cu ta kita dolor pa un alivio temporal. Si bo ta sufri di stoma of si bo ta uza remedi cu ta haci bo sanger mas awa, no bebe aspirin ni remedi cu, mescos cu aspirin, ta contene acido acetilsalicilico. Parace-tamol si ta permiti.
Den caso di duda, consulta bo dokter of boticario. Semper lesa e instruc-cionnan (di uzo) den e empake. No tuma nunca mas di loke ta prescribi. Un cantidad mucho grandi ta aumenta e posibilidad di efecto secundario (mira tambe e capitulo "Remedi'').
TUMA CONTACTO CU BO DOKTER DI CAS
-
Den caso di dolor cu causa desconoci.
-
Si bo haya dolor cualke caminda y esaki dura mas di un siman.
-
Si bo no por wanta e dolor facilmente.
-
Si un dolor conoci pa bo diripiente bira pio, bira mas frecuente, cuminsa bira difuso of ta difundi su mes di otro forma.
TUMA CONTACTO CU B0 DOKTER DI CAS INMEDIATAMENTE
-
Den caso di dolor fuerte repentina-mente sin causa conoci.


text:
Bucuti: Diamars riba dia di obrero, algo prome cu 10’or di mainta, polis ta haya un informacion cu un boto A2333, cu 19 hende abordo, lo a bolter pariba di Renaissance Island, mesora a manda polis na e sitio.
Cu ayudo di e boto di Renaissance Beach Resort y algun otro boto particular mas, hopi liher por a rescata esnan cu tabata abordo di e boto cu a bolter y a hibanan na un pier net pariba di Bucuti Yacht Club, entrenan tabata tin varios mucha y un baby. Durante cu e boto a bolter den ansha algun lo a gara na e motor di boto cayente y lo a kima. Na momento cu nan a yega na e pier e baby su situacion tabata critico, tambe un dama cual ta casa di e capitan a hoga, e no tabata reaciona, a trata na dune CPR pero esaki tabata envano, e dama ya a fayece, Dokter Texier a presenta na e sitio y a constata morto di e dama.
Varios herido a wordo trata na e sitio y otro a wordo transporta pa hospital, despues cu e baby a yega hospital, a drenta informacion cu ela cuminsa reaciona y a keda interna. Un otro dama cu tambe tabata herida a wordo interna na hospital.
Un dia di fiesta, cu mester tabata un dia alegre pa un famia, cu a bay dal un paseo riba un boto a caba asina liher y tristo. Na yegada por a mira e tristesa riba cara di tur esnan cu tabata abordo, contento cu e tragedia a pasa, pero hopi tristo pa motibo cu un di nan miembro di famia no tey mas cu nan.
Un danki sigur mester bay na e botonan cu hopi liher a sali yuda rescata e famia aki y muy especialmente e boto di Renaissance Beach Resort, cu su capitan a sa di a sali mesora pa yuda e famia.
E dama cu a fayece tabata casa cu e capitan di e boto. Condolencia y hopi forsa na famia di e fayecido.


text:
Oranjestad - Dicon Watty Vos Boulevard ta costa 180 miyon y pueblo mester paga 440 miyon p'e? Den conferencia di prensa di Partido MEP dialuna,
Lider di MEP sra Evelyn Wever-Croes a indica su preocupacion tocante e desicionnan abnormal cu e gobierno di AVP ta tumando riba inversionnan grandi sin tene cuenta cu naturalesa y nos finansas publico. Sra Croes ta referi aki primordialmente riba construccion di Watty Vos Boulevard y ta bisa lo siguiente:
“E tema di Watty Vos Boulevard ta un tema cu ta yena mi cu hopi preocupacion for di diferente angulo. Si nos mira con a rosa naturalesa sin avisa y papia cu ningun hende tocante di dje y sin splica e motibo pa kico mester di mas caminda den e area ey en particular di Dakota, e ora nos tin pa bisa e ora cu e gobierno aki no por ta bon bezig.
Ta parce cu gobierno ta hibando un maneho sin plania y cu hopi desesperacion cuasando hopi molester den barionan. Ya caba e barionan di Pos Chikito y Savaneta ta sufri hopi molester di e construccion di Green Coridor. Y awor gobierno ta bay cuminsa cu un otro proyecto grandi mientras cu ainda e Green Coridor no ta ni cerca di keda cla. E sistema di traha 'ad hoc' y mal organisa aki ta causando hopi desgusto den comunidad.
No por keda destrui naturalesa di e forma aki unda a rosa naturalesa na varios caminda caba. Nos tin e situacion di e mangrovenan na brug di Pos Chikito como tambe e situacion na Isla di Oro. Nos tin e situacion di e boramento cu recientemente a tuma luga na Colony.
E gobierno aki tin 8 aña ta papiando di green y di naturalesa, pero ta haci net lo contrario. Sinembargo no ta e tema di destruccion di naturalesa y e maneho adhoc di e gobierno aki so ta preocupante. Pero e tema mas importante den tur esaki ta e tema financiero cu ta mucho mas alamente ainda.
Gobierno ta papia di sostenibilidad y energia cu e pensamento di lo bay na energia alternativo. Pero no ta para keto riba e situacion financiero di nos pais y e mega debe cu Mike Eman y su ministernan mes a crea den 8 aña.
Watty Voz Boulevard lo costa e pueblo aki 180 miyon florin. Si gobierno a laga DOW trahe, e lo a costa 180 miyon tambe. Sinembargo Mike Eman a scohe otro y awo nos tin pa bay paga 20 aña largo 22 miyon florin cu lo ta un suma di 440 miyon florin. 260 miyon ta bay na interes y den saco di amigonan. Esaki no ta husto pa nos pueblo. Esaki ta abnormal. Un debe cu nos yiunan y nan yiunan te hasta nan nietonan lo tin pa bay paga pa algo cu no tin splicacion y no tawata necesario. Sinembargo ta cosnan cu ta hinca Aruba den mas problema.
Ta basta cu tanto abuso y cos straño di e gobierno aki. Pasobra tanto bal ta papia di energia sostenibel y loke realmente mester ta sostenibel ta nos finansas publico. Y riba esaki gobierno no tin niun sorto di interes.
Ta pa e motibo aki mes Pueblo di Aruba ta pidi un cambio. Y tur parti di Aruba cu nos drenta, esaki ta e exprecion di e ciudadanonan. Pueblo ta fada di e maneho abnormalnan aki. A yega ora pa nos bay bek pa normalidad. Pueblo kier un cambio. Y pesey dia 22september lo bin cambio. MEP ya tin su plan di solucion pa drecha e situacionnan aki tanto pa protehe nos naturalesa como tambe pa aliva nos finansas publico y berdaderamente traha pa e ser humano. Esaki ta loke MEP ta para p’e:
1. Ley di medio ambiente.
Partido MEP ta di e pensamento cu mester bin cu e ley di medio ambiente ya cu esaki lo limita e rosamento. Gobierno solamente a papia di ‘green’ pa hopi aña sinembargo no tin interes pa bin cu e ley aki. Pero unabes e ley aki wordo implementa, no por yega rosa y destrui e naturalesa asina sin un castigo manera a sosode na Franse Pas recientemente.
2. Cada proyecto lo wordo dirigi riba e ser humano.
Amigonan lo no wordo previlegia manera ta pasando cu Green Coridor y Watty Vos Boulevard ganando asina basta miyon florin na extra comision. Careteranan den bario lo haya pioridad. Camindanan kibra cu a wordo neglisha lo wordo drecha. Algun so a haya klinkers mientras cu mayoria no a haya niun sorto di atencion, mientras si a contrui careteranan grandi costando e pueblo aki bastante placa cu ni sikiera ta yuda na alivia e problema di trafico.
Den e ultimo añanan Aruba a mira hopi inversion den infrastructura y embeyecimento pero e ser humano mes a wordo neglisha. Ningun pais por progresa si ta inverti solamente den cosnan bunita of estetico. Progreso di un pais mester bay man den man cu e progreso di e ser humano”.
Sra Evelyn Wever-Croes ta termina bisando: “Unabes den gobierno, Partido MEP lo cambia e enfasis y enfoke di gobernacion y enfoca riba e ser humano. Nos lo enfoca pa nos muchanan haya scolnan drechi. E calidad di enseñansa lo wordo drecha pa asina tur hoben sigui nan estudio. Nos lo crea trabounan pa hobennan cu caba scol. Mamanan soltero lo haya sosten. Nos lo enfoka pa famianan no tin mester di traha dos of tres trabou mas pa asina cada famia haya mas tempo pa dedica na nan famia y haci e nucleo familiar fuerte atrobe. Nos grandinan cu a wordo neglisha tambe lo ricibi mas atencion y respet cu nan merece. Pesey 22 di september awo, pueblo lo cambia e rumbo di e pais aki pa miho”.


text:
Tantu ora bo ta un empresario establesé kaba, kuminsando un negoshi òf ora bo tin pensá pa bira un empresario, ta importante pa bo ta bon informá di aspektonan empresarial. Mihó informá bo ta, mas bo tin den bo propio man pa bo negoshi ta unu eksitoso. Un bon preparashon I informashon ta importante pa bo empresa duna fruta. Kámara di Komersio Kòrsou tin konfiansa ku e wepsite aki lo yuda bo bon den informashon, preparashon i maneho diario di bo negoshi.
Manera semper, ku esaki tambe nos ta di bo servisio. No duda na yama nos si mester di kualkier otro informashon òf asistensha.
Atentamente, Kámara di Komèrsio i Industria Kòrsou


text:
KOMUNIKADO DI KUERPO POLISIAL KÒRSOU
022 / 2018
12 yanüari 2018
A haña un(1) kurpa sin bida mas den e área di Koral Tabak
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djábièrnè 12 yanüari 2018 den oranan di mainta a haña un kurpa mas sin bida den e área
di Koral Tabak.
Kontinuando ku e investigashon di e kaso kaminda a haña kuater(4) kurpa sin bida den e
área di Koral tabak(komunikado 019/2018), awe alrededor di 07.47 or a haña un kurpa mas
sin bida di un hende hòmber na mesun sitio kantu di awa manera a hañe e kurpanan sin
bida e dia anterior. Riba òrdu di Fiskal di Ministerio Públiko a konfiská e kurpa sin bida pa
mas investigashon.
Ayera den dia a logra identifiká e kuater(4) kurpanan promé. E prosedura ku ta mantené na
dje ta ku ta notifiká famia via e kanal(nan) legal i ofishal promé i despues di esei por hasi e
identidat(nan)di e víktimanan públiko.
E kurpa sin bida number sinku(5) no a keda identifiká ainda.
E investigashon den e kaso aki ta kontinuá.


text:
Un sabio Boneriano (no ta nesesario pa menta su nòmber) a splika nos un biaha ku tin dos manera ku un hende por haña un laso íntimo ku un pida di tera. Esun ku tur hende konosé ta pa dera lombrishi di e beibi den tera kaminda el a nase. Asina ta ku hende ku a nase na Boneiru ta bisa ku nan lombrishi ta derá akinan. E ta nifiká ku e persona ei ta un oneriano ‘legítimo’, es desir outóktono, manera nan ta bisa na Hulanda (‘autochtoon’)
Tira lombrishi
Otro manera pa bira un Boneriano ‘legítimo’ òf ‘outóktono’ ta pa ‘tira bo lombrishi’ akinan. Awor, e palabra ‘tira’ tin diferente konotashon na Papiamentu. Nos mester suponé ku e sabio no tabatin e konotashon seksual den mente. E tabata kier men ku ta eksistí otro manera di dera bo lombrishi. En bes di der’é físikamente den tera di Boneiru, bo por bai bèk te kaminda bo a nase, kolektá un tiki di e tera kaminda bo lombrishi original ta derá, bini bèk Boneiru i stroi e tera riba un parti di Boneiru, por ehèmpel den bo kurá di kas. Di e forma ei b’a ‘tira bo lombrishi’ na Boneiru. Bo por hasi esaki mentalmente òf físikamente.
Boneriano outóktono
Ya hopi hende a tira nan lombrishi na Boneiru di e forma aki kaba. Nan ta mesun Boneriano ‘legítimo’ ku esnan ku a dera nan lombrishi akinan. By the way, e palabra ‘legítimo’ den e konteksto aki no ta korekto. Nos no por bisa ku hende ku no a dera òf tira nan lombrishi na Boneiru no ta legítimo. Tur hende ta legítimo. Úniko kos ku nos por bisa ta ku tin hende outóktono di Boneiru (esnan ku a dera òf tira nan lombrishi akinan), i tin hende (seguramente ‘legítimo’ tambe) ku ta gusta bishitá Boneiru, pero ku no tin intenshon di keda.
Tiramentu di lombrishi tin su kompromiso
Tur hende ta liber (‘vrij’) pa tira su lombrishi na Boneiru, si e ta deseá esei. Pero e tin su kompromiso (e no ta ‘vrijblijvend’). Si bo ta hasi’é, bo ta akseptá responsabilidat (huntu ku tur otro Boneriano) pa e bienestar di Boneiru.


text:
Ultimo dia pa inscribi pa Naturalisatietoets
Seccion Examenbureau di Departamento di Enseñansa Aruba ta recorda cu inscripcion pa e prome ronda di Prueba di Naturalisacion (Naturalisatietoets) pa aña 2018 ta cera dia 24 di januari.
E Prueba di Naturalisacion ta tuma luga dos biaha pa aña. E prome ronda di inscripcion ta na luna di Januari, mientras cu e di dos ronda lo ta na luna di Augustus.
Inscripcion pa e prome ronda ta tuma luga desde dia 4 di januari te cu dia 24 di januari 2018.
Pa aplica pa e Prueba di Naturalisacion mester haci uzo di e formulario di aplicacion cu ta obtenibel pa download for di riba e website Enseñansa Aruba [ea.aw]. Aki tambe por haya e foyeto di informacion.
Prueba di Naturalisacion desde 1 di januari 2011 ta consisti di 1 componente di conocemento di nos comunidad y structura estatal, 4 componente di idioma Papiamento y 4 componente di idioma Hulandes.
Departamento di Enseñansa Aruba pa medio di su Examenbureau ta encarga specificamente cu e prueba y no tin ningun participacion den henter e proceso di naturalisacion.
Pa informacion relaciona cu e Prueba di Naturalisacion por tuma contacto cu Examenbureau, mientras cu pa naturalisacion mester tuma contacto cu Gabinete di Gobernador di Aruba.
Info / Contact
Pa mas informacion por busca den e alfabet menu riba homepage: [N] Naturalisatietoets of [P] Prueba di Naturalisacion of por tuma contacto cu DEA | ExamenbureauScroll To Top


text:
Relacion por ta tremendo. Nan por laga bo sinti miho cu come un perfecto slice di bolo. Pero relacion tambe por ta ‘crappy’ tin ora y ora nan bira demasiado ‘crappy’, ta momento pa tuma rienda. Tene na mente...
Ta importante pa siña reconoce e problemanan di relacion na cuminsamento. E por ta no saludabel pa sinti incompleto sin bo pareha, door di ta manipulativo e incapaz pa scucha den un forma no defensivo, ta sin compromiso cu...
Tur relacion romantico ta unico den nan propio manera. Na mesun momento e relacionnan aki tin hopi cos en comun. Hopi di e relacionnan ta kibra y ambos pareha por pensa, cu nan a haya e persona robes. E...
Pone bo cabes riba nan pecho; nan ta sinti como superhero cu ta duna nan persona stima un sentido di siguridad. Hunga cu su cabey ora e ta core auto; e ta ‘ricibi’e acto aki como un expresion...
E expertonan ta bisa cu e ta un patronchi di comportacion, unda cu bo ta haya bo mes dependiente riba aprobacion di otro hende di bo autoestima y identidad. Un señal clave ta ora bo sentido di meta den...
Mientras nos ta desea cu cada matrimonio lo termina den ‘felizmente semper hunto’, ya nos no ta biba den un mundo perfecto. Divorcio ta sosode, pero e exnan ta pruebando cu no semper esaki mester termina den lagrima y...
E balans entre nan ta mas importante di loke bo ta pensa … Pa e ser humano tin tres fuente basico di placer cu mester ta den balans: alimentacion, poder y relacion intimo. Ta mesun importante recupera e deseo sexual...
Un estudio nobo publica den The Journals of Gerontology Series B: Psychological Series, a demostra cu e parehanan cu ta bira burachi hunto ta mas feliz. Tur cos ta indica cu e gran secreto pa tin un relacion feliz y duradero,...
E frasenan aki mester ta importante pa nos como un declaracion di amor. “Mi ta pordona bo.” Ambos mester ta dispuesto pa pordona otro, p’asina por sigui brinda otro amor y comprension. “Mi ta sacrifica pa...
1. Historia familiar Ta importante pa bo analisa, con bon e ta aceptando, pordonando y ki tipo di relacion e ta hiba cu su famia. Esaki ta determina hopi di su actitudnan den futuro y por ta un factor decisivo...


text:
E siman aki Aruba a topa cu Europa pa algun negoshi y oportunidad pa haci algun networking. Marriott Aruba Resort & Stellaris Casino a organsia un anochi culinario, cu lo miho di Peru. Mi a conta e historia di Aruba Ariba, un di e cocktailnan mas popular di e isla. Despues mi a papia over di e pronto investigacion di e ex MinInfra; Imsan a devela un masterplan, pa beneficia tur pashent di cancer riba e isla y gobernador tabata anfitrion di e Oranjebal.
Home Opinion Publico Resumen di siman di Bati Bleki


text:
Directie Natuur en Milieu su evento Dialogo pa World Oceans Day "Let's Talk About Trash" un exito
- Details
DNM su evento a wordo organisa cu e proposito pa concientisa publico di e importancia di nos lama como tambe con importante ta pa tene nos lama liber di pollution. Por ultimo DNM tawata tin como meta pa e publico presente sign up pa e Better Bag Challenge.
Pa logra e exito di e evento, DNM kier a gradici ATA cu a team up pa World Oceans Day. ATA a laga diseña 4 bunita diseño cu mensahenan positivo pa cu nos bida marino. ATA a distribui esakinan tambe na tur nan partnersnan local como international pa yuda concientizacion di e tema. E background tawata fotonan di e hoben photografo Armando Goedgedrag.
E evento a inicia despues cu solo a baha y Sr.Gisbert Boekhoudt directuer di DNM a jama bonbini na invitadonan sigui pa algun palabra di Sr.Emil ter Horst di Arikok National Park. Pa e anochio aki DNM a presenta e video Trash Talk sigui pa presentacionan di nos invitadonan. Miembro di parlamento di Aruba Sr. Donny Rasmijn a presenta algun cifranan pa locual ta trata e e problematica di saconan di plastic na Aruba. Sr.Anthony Hagedoorn cu tin sail tour cu ta frecuenta e area di lama banda di dump a describi e storia tristo cu e ta frecuenta dia den dia afor riba lama na e sitio. E ta conta di su diferente experiencianan pa cu hasi underwater clean ups pero tambe a presenta ideanan inovativo pa hasi e area bow lama limpi. E ultimo presentador Sr. Castro Perez di Aruba Reef Care project a elabora ariba nan experiencia como organisadornan di e cleanupsnan aki pa 20 aña. E la duna hopi tipsnan valioso na e publico con pa yuda tene nos beachnan limpi pero alavez a pidi nan pa sign up pa reef care cleanup na September 2015. Por ultimo a duna oportunidad na e publico pa adresa cualkier preocupacion na e invitadonan y asina adresa preguntanan cu nan tawata tin pa e ocacion. E publico tawata masha involvi y a duna hopi puntonan importante y ideanan pa yuda tene e lamanan limpi y liber di plastic. E idea tras di esaki ta pa nos hendenan hasi di nan parti y tuma accion pa cu tene nos lama liber di polucion di plastic.
DNM a encurasha e publico pa acepta e reto Better Bag Challenge y nos a ricibi 50 sign ups. E reto ta encera pa bai at least un aña sin usa saconan di plastic, envez di esaki por uza tasnan duradero di compra of cahanan. Bo por sign up ainda- bishita dnmaruba su facebook page pa mas informacion. www.facebook.com/dnmaruba of tambe por sign up via worldoceansday.org
E anochi aki no tawata posibel sin e cooperacion di Bureau di Minister di asuntonan general, ATA, Parke Arikok, nos speakersnan.


text:
ORANJESTAD (AAN): Cuminsando e siman aki U.S. Customs and Border Protection (U.S. CBP) a duna inicio na un proyecto piloto unda ta haci uso di e sistema biometrico na Aeropuerto Internacional Reina Beatrix (Aeropuerto di Aruba).
E lo ensera e uso di tecnologia di reconocimento biometrico facial pa verifica e identidadnan di e biaheronan cu ta bay back pa Merca for di Aruba. E proyecto piloto lo worde getest cu pasaheronan riba e buelo di Delta pa John F. Kennedy International Airport, cu ta opera diariamente.
Despues di e implementacion exitoso door di U.S. CBP di e proyecto piloto di reconocemento biometrico na diferente aeropuerto Mericano, U.S. CBP a scohe aeropuerto di Aruba como e prome aeropuerto pafo di Merca pa haci e test di e tecnologia di reconocimento biometrico facial. Mescos cu e implementacionnan anterior di e tecnologia aki, pasaheronan ta ancioso pa participa den U.S. CBP su proceso di entrada/salida inovativo.
“Nos ta hopi contento cu U.S. CBP a scohe pa haci e proyecto piloto di e tecnologia aki na Aeropuerto di Aruba. Nos a haci uso di e tecnologia aki e ultimo añanan na diferente punto di control di frontera na aeropuerto, y e proyecto piloto aki lo ta instrumental pa hiba nos aeropuerto na e siguiente nivel di seguridad y servicio na e pasahero; y pone nos riba e rumbo pa bira un di e mihor aeropuertonan cu ta ofrece U.S. pre-clearance.
Nos experiencia cu e sistema biometrico tabata hopi exitoso den pasado y nos ta ansioso pa por traha den colaboracion cu U.S. CBP riba e proyecto piloto, y nos ta spera cu nan lo ta exitoso den implementa e tecnologia aki den su totalidad,” asina CEO di Aruba Airport Authority N.V., Sr. James Fazio a bisa.